sagorsarker/bangla-wikipedia huggingface dataset:
গৈরিক মাটি

গৈরিক মাটি ( ; from গ্রিক: ὠχρός, "ōkhrós", (পীত হরিদ, পীত), ইংরেজি ocher) একধরনের প্রাকৃতিক রঞ্জক মাটি। এধরনের মাটিতে হাইড্রেটেড আয়রন অক্সাইডের অস্তিত্ব থাকে। এসব মাটি হলুদ থেকে ঘন কমলা বা বাদামি রঙের হতে পারে। এই বর্ণ থেকে যে রঙ তৈরী হয়, বিশেষ করে হালকা বাদামি-হলুদ রঙকেও একই নামকরণ করা হয়। এক ধরনের গৈরিক মাটিতে প্রচুর পরিমাণে মূল্যবান আকরিক লৌহ মিশে থাকে যাকে “লাল গৈরিক মাটি” বলা হয়।
গৈরিক হল রঞ্জক মৃত্তিকার একটি ধরনের নাম যার মধ্যে পরে হলুদ গৈরিক, লাল গৈরিক, রক্তিমে বেগুনি ও আম্বার। সব রকম গৈরিক মাটির মূল উপাদান হল আয়রন-অক্সাইড ও হাইড্রো-অক্সাইড।
গৈরিক মাটি বিষাক্ত নয়। তৈলচিত্র অঙ্কনে ব্যবহৃত হয়। এই রঙ খুব দ্রুত শুকায় এবং ক্যানভাসের উপর সম্পূর্ণ ছড়িয়ে যায়। আধুনিক গৈরিক মাটি কৃত্রিম আয়রন অক্সাইড দিয়ে তৈরী হয়।
কাজী মোরশেদ

কাজী মোরশেদ (২৪ এপ্রিল, ১৯৫০ - ৩ অক্টোবর, ২০১৪) একজন স্বনামধন্য বাংলাদেশী চলচ্চিত্র পরিচালক। তিনি কাহিনীকার, চিত্রনাট্যকার, সংলাপ রচয়িতা ও প্রযোজক হিসেবেও সফল ছিলেন। তিনি চলচ্চিত্র পরিচালক এস এম শফির সহযোগী হিসেবে চলচ্চিত্রাঙ্গনে প্রবেশ করেন। তার পরিচালিত প্রথম চলচ্চিত্র "ছলনা" (১৯৮৯)। "সান্ত্বনা" (১৯৯১) চলচ্চিত্রের জন্য তিনি শ্রেষ্ঠ চিত্রনাট্যকার বিভাগে জাতীয় চলচ্চিত্র পুরস্কার লাভ করেন। তার পরিচালিত "ঘানি" (২০০৬) চলচ্চিত্রটি শ্রেষ্ঠ চলচ্চিত্র ও শ্রেষ্ঠ পরিচালকসহ ১২টি বিভাগে ১৩টি জাতীয় চলচ্চিত্র পুরস্কার লাভ করে। তার পরিচালিত সর্বশেষ চলচ্চিত্র "একই বৃত্তে" ২০১৩ সালে মুক্তি পায়।
কাজী মোরশেদ সত্তরের দশকে চলচ্চিত্রকার এস এম শফির সহকারী হিসেবে কাজ চলচ্চিত্রে কাজ শুরু করেন। পরবর্তীতে তিনি বাংলাদেশ বেতার-এর প্রোগ্রাম পরিচালক হিসেবে কাজ করেন। চিত্রপরিচালক আমজাদ হোসেনের অনুপ্রেরণায় তিনি আবার চলচ্চিত্রে ফিরেন। এ সময় তিনি আমজাদ হোসেনের সহকারী হিসেবে জন্ম থেকে জ্বলছি, দুই পয়সার আলতা, ভাত দে চলচ্চিত্রের সহকারী পরিচালক হিসেবে কাজ করেন। এছাড়াও কাজ করেছেন এ জে মিন্টুর লালু মাস্তান চলচ্চিত্রের সহকারী পরিচালক হিসেবে।
কাজী মোরশেদ পরিচালিত প্রথম চলচ্চিত্র "ছলনা"। চলচ্চিত্রটি ১৯৮৯ সালে মুক্তি পায়। ১৯৯১ সালে তার পরিচালিত সান্ত্বনা চলচ্চিত্রের জন্য তিনি শ্রেষ্ঠ চিত্রনাট্যকার হিসেবে জাতীয় চলচ্চিত্র পুরস্কার লাভ করেন। এরপর তার পরিচালিত কিছু উল্লেখযোগ্য ব্যবসা সফল চলচ্চিত্র শুধু তুমি, প্রেম যমুনা, নয়নের নয়ন। ২০০৬ সালে পরিচালনা করেন কলুদের দুঃখ-আনন্দ, জীবন সংগ্রাম ও বাস্তবতার নিরিখে চলচ্চিত্র ঘানি। চলচ্চিত্রটি শ্রেষ্ঠ চলচ্চিত্রসহ মোট ১২ বিভাগে জাতীয় চলচ্চিত্র পুরস্কার জিতে নেয়, যার মধ্যে সেরা প্রযোজক ও পরিচালকসহ ৫টি পুরস্কার পান কাজী মোরশেদ। ২০১৩ সালে নির্মাণ করেন একজন ফল বিক্রেতা ও তার স্বামী পরিত্যক্তা মেয়ের দুঃখ-দুর্দশার জীবন নিয়ে একই বৃত্তে। এরপর তিনি "দ্য লক" নামে একটি চলচ্চিত্রের কাজ শুরু করেছিলেন।
চলচ্চিত্র পরচালনার পাশাপাশি তিনি আমজাদ হোসেন পরিচালিত জন্ম থেকে জ্বলছি, ও শহীদুল ইসলাম খোকন পরিচালিত পালাবি কোথায়, ম্যাডাম ফুলি চলচ্চিত্রসহ ২৮টি চলচ্চিত্রের চিত্রনাট্য ও সংলাপ রচনা করেন। "তিন কুতুব" নামে একটি চলচ্চিত্রের চিত্রনাট্য লিখেছেন কাজী মোরশেদ কিন্তু পরিচালক শহীদুল ইসলাম খোকন-এর অসুস্থতার কারণে তা এখনও নির্মিত হয় নি। এছাড়াও তিনি কয়েকটি নাটক পরিচালনা করেছেন।
২০১৪ সালের ১ অক্টোবর বুকে ব্যাথার কারণে তাকে রাজধানী ঢাকার জাতীয় বক্ষব্যাধি হাসপাতালে ভর্তি করা হয়। ৩ অক্টোবর সকালে তিনি হৃদরোগে মারা যান। জুমার পর তার বাসবভন কালসীতে জানাজার নামাজের পর তাকে ঢাকার মিরপুর ১১ নম্বরে তার বাবার কবরের পাশে দাফন করা হয়।
ঢোপকল

ঢোপকল রাজশাহী শহরের অন্যতম প্রাচীন ঐতিহ্য গুলোর মধ্যে অন্যতম। এ ঢোপকলের সঙ্গে রাজশাহীর সংস্কৃতি, ইতিহাস ও ঐতিহ্য জড়িত। মহারাণী হেমন্ত কুমারীর প্রচেষ্টা ও অনুদানে ১৯৩৭ খ্রীষ্টাব্দে রাজশাহী বাসীর জন্য সার্বক্ষণিক বিশুদ্ধ পানির সরবরাহ নিশ্চিত করতে পানি সরবরাহ প্রকল্প মহারাণী হেমন্ত কুমারী ওয়াটার ওয়ার্কস নির্মিত হয় যার অন্যতম নিদর্শন রাজশাহী শহরে অবস্থিত এই ঢোপকলসমূহ।
এই ঢোপকল তৈরীর সময়ে রাজশাহী পৌরসভার (বর্তমানে রাজশাহী সিটি কর্পোরেশন) দায়িত্বপ্রাপ্ত চেয়ারম্যান ছিলেন রায় ডি এন দাশগুপ্ত। সে সময় রাজশাহী শহরে পানযোগ্য পানির খুব কষ্ট ছিল। বিশুদ্ধ পানির খুবই অভাব ঘটেছিল তখন। যার ফলশ্রুতিতে ছড়িয়ে পড়েছিল কলেরা-আমাশয় সহ নানারকম পেটের পীড়া। বেশ কিছু লোকের মৃত্যুও ঘটেছিল সেই সময় এই অসুখের জন্য।
রায় ডিএন দাশগুপ্ত রাজশাহী পৌরসভার চেয়ারম্যান (১৯৩৪-৩৯) থাকাকালে রাজশাহী অ্যাসোসিয়েশনের সহযোগিতায় নগরবাসীকে সুপেয় পানি সরবরাহের উদ্যোগ নেন। সিদ্ধান্ত নেয়া হয় রাস্তার মোড়ে মোড়ে পানির কল স্থাপন করা হবে। ১৯৩৭ সালের অগাষ্ট মাসের কোন একটি দিনে মিনিষ্ট্রি অব ক্যালকাটার অধীনে রাজশাহী ওয়াটার ওয়াকর্স নামে পানি সরবরাহ ও বিশুদ্ধকরণ কেন্দ্র নির্মাণ করা হয়। এবং ব্যয় করা হয় প্রায় আড়াই লক্ষাধিক টাকা। এই কাজে নগরীর নামকরা ধনী লোকেদের এগিয়ে আসার জন্য অনুরোধ করা হয়। সেই সূত্র ধরেই মহারাণী হেমন্তকুমারী নিজেই দান করেন প্রায় ৬৫ হাজার টাকা। বিশাল অঙ্কের একক অনুদানের কারণে রাজশাহী জেলা বোর্ডের দান করা জমিতে মহারানী হেমন্ত কুমারীর নামেই ওয়াটার ওয়ার্কস স্থাপিত হয়। কালক্রমে তার নাম হেমন্তকুমারী ঢোপকল নামেই পরিচিত হতে থাকে।
পুরো শহর জুড়ে প্রায় শতাধিক এমন ঢোপকল স্থাপন করা হয়। মহারাণী হেমন্তকুমারী পানি শোধন কেন্দ্রে পানিকে বিভিন্ন ট্রিটমেন্ট করে পানি থেকে আয়রন ও পানির ক্ষারতা দুর করা হতো। তারপর সেটা সরবরাহ করা হতো সেই ঢোপগুলোতে। তবে সর্বপ্রথমে সেটা পাথরকুঁচির ফিল্টার দিয়ে পানি ফিল্টার করা হতো। এরপর সেটা সিমেন্টের তৈরী মোটা পাইপের সাহায্যে বিভিন্ন এলাকায় পাঠানো হতো।
এই ঢোপকলগুলোর প্রতিটির পানি ধারণক্ষমতা ৪৭০ গ্যালন। প্রতিটি ঢোপকলেই ছিল একটি 'রাফিং ফিল্টার'। এতে বালি ও পাথরের স্তর থাকায় সরবরাহ করা পানি আরও পরিশোধিত হয়ে বের হতো এবং গরমের সময় মোটামুটি ঠান্ডাও থাকতো। সেই সময় সারাদিনে মাত্র দুই ঘণ্টা পানি সরবরাহ করা হতো। মোড়ে মোড়ে ঢোপকলগুলোতে পানি ধরে রাখা হতো। ফলে সারাদিনই পানি পাওয়া যেত।
প্রায় প্রতি দুই মাস পর পর এই ঢোপকল গুলোকে পরিষ্কার করা হতো। পরিষ্কারের নিয়মটি ছিল খুবই ভালো। এই ঢোপকলের উপরের ঢাকনাটি খোলা যেত। তারপর ভিতরে মানুষ নেমে ব্লিচিং পাউডার ও অন্যান্য জিনিস দিয়ে সেটা পরিষ্কার করতো। প্রতি দুই মাস পর পর প্রত্যেকটি ঢোপকল থেকে পানির স্যাম্পল সংগ্রহ করা হতো। পরে সেটা পাঠানো হতো পরীক্ষাগারে পানির মান ঠিক আছে কিনা সেটা দেখার জন্য। বর্তমানে এই ঢোপকল প্রায় বিলুপ্ত। শহরের স্মৃতি বলতে ২-১ টি ঢোপকল রয়েছে। যার মধ্যে একটি কুমারপাড়ায় অবস্থিত । 
ঢোপকল গুলো লম্বায় প্রায় ভুমি থেকে ১২ ফুট উঁচু এবং ব্যাস প্রায় ৪ ফুট। ঢোপকলগুলো তৈরী করা হয়েছিল সিমেন্টের ঢালাই করে। এই ঢোপকলের উপর থেকে নিচ পর্যন্ত ঢেউ খেলানো একটা প্লাষ্টার করা হতো। যে নকশাটা করা হতো টিনের সাহায্যে। চারিদিকে টিনের একটা রাউন্ড বানিয়ে তার মধ্যে সিমেন্ট আর ইটের খোয়ার ঢালাই ঢেলে দেয়া হতো। এর ঢালাই খুবই শক্ত। সহজে কোন কিছুর ধাক্কায় বা আঘাতে এটা ভাঙ্গে না।
উমবের্তো একো

উমবার্তো একো (; ৫ জানুয়ারি ১৯৩২ – ১৯ ফেব্রুয়ারি ২০১৬) একজন ইতালীয় সাহিত্যিক, প্রাবন্ধিক, সাহিত্য সমালোচক, দার্শনিক এবং সংকেত বিশ্লেষক। তার রচিত "দ্যা নেম অব দ্যা রোজ" ২০১৩-এর ইউরোপের সর্বাধিক বিক্রিত বই। এ বইটির মাধ্যমে রহস্যতত্ব এবং গূঢ়তত্বের উপস্থাপনা করা হয়েছে। একে প্রকৃতপক্ষে উপন্যাসের মধ্যে একটা দার্শনিক গ্রন্থ হিসাবে বিবেচনা করা হয়। তার আরেকটি বিখ্যাত উপন্যাস ফুকো'জ পেন্ডুলাম। তিনি তার সাত শব্দের এক বাক‍্যে রচিত একটি লেখাকে পৃথিবীর ক্ষুদ্রতম উপন‍্যাস বলে দাবি করেছেন। তার সংগ্রহে ছিল প্রায় ৫০ হাজারেরও বেশি। যেসব জিনিস বৈজ্ঞানিক ভাবে ভুল প্রমাণিট হয়েছে যেমন যাদুবিদ্যা,আলকেমি ইত্যাদিতে তার আগ্রহ ছিল বেশি।
গ্রিক সনাতনপন্থী মণ্ডলী

গ্রিক সনাতনপন্থী মণ্ডলী (, ) বলতে পূর্ব অর্থডক্স খ্রিষ্টধর্মের বৃহত্তর কমিউনিয়নের অন্তর্গত বিভিন্ন মণ্ডলীসমূহকে বোঝানো হয় যাদের স্তোত্রপাঠ ঐতিহ্যগতভাবে কোইন গ্রিক ভাষায় পরিচালিত হত বা হয়, যা সেপ্টুয়াজিন্স ও নূতন নিয়মের মূল ভাষা। এর ইতিহাস, রীতিনীতি ও ধর্মতত্ত্ব গোড়ার দিককার মণ্ডলীয় পিতাগণ এবং বাইজেন্টাইন সাম্রাজ্যের সংস্কৃতিতে প্রোথিত।
সিয়েরা লিওনের প্রদেশ

সিয়েরা লিওন মোট চারটি প্রদেশে এবং একটি অঞ্চল, পশ্চিমাঞ্চলে বিভক্ত। সমস্ত প্রদেশগুলি আবার ১৬টি জেলায় এবং জেলাগুলো ১৮৬ টি চিফডোমে বিভক্ত।
সিয়েরা লিওনের জেলা

সিয়েরা লিওনের প্রদেশগুলি মোট ১৪টি জেলায় বিভক্ত। পশ্চিমাঞ্চল নামক অঞ্চলটি দুটি জেলায় বিভাজিত। দেশের রাজধানী ফ্রিটাউন, পশ্চিমাঞ্চলীয় শহুরে জেলাতে অবস্থিত।
পশ্চিমাঞ্চল, সিয়েরা লিওন

ফ্রিটাউন পশ্চিমাঞ্চলীয় শহুরে জেলা ও পশ্চিমাঞ্চল এলাকার প্রশাসনিক দপ্তর হিসাবে কাজ করে।
পশ্চিমাঞ্চলের উত্তর পূর্বে উত্তরাঞ্চলীয় প্রদেশ, দক্ষিণ পূর্বে দক্ষিণাঞ্চলীয় প্রদেশ এবং উত্তর পূর্ব ও দক্ষিণে আটলান্টিক মহাসাগর অবস্থিত। সিয়েরা লিওনের চারটি প্রশাসনিক অঞ্চলের মধ্যে একমাত্র পশ্চিমাঞ্চলের সাথে কোন আন্তর্জাতিক সীমান্ত নেই।
পশ্চিমাঞ্চল বিভাগ দুটি জেলায় বিভক্ত :
ঘণ্টি কলমি

ঘণ্টি কলমি (বৈজ্ঞানিক নাম: "Ipomoea triloba") হচ্ছে Convolvulaceae পরিবারের "Ipomoea" গণের এক প্রকার উদ্ভিদ ।
এটি এক থেকে তিন মিটার লম্বা এবং দেড় থেকে তিন মিলিমিটার চওড়া হয়। লতাটির পাতার আকৃতি পানপাতার মতো, দৈর্ঘ্য প্রায় ২.৫ সেন্টিমিটার থেকে ৬ সেন্টিমিটার (০.৯৮ থেকে ২.৩৬ ইঞ্চি)। একটি মঞ্জরিতে একাধিক ফুল থাকে। ফুল ফোটে সকালে। দুপুরের আগে পাপড়ি বন্ধ হয়ে যায়। বৃতি পাঁচটি, অসমান, দৈর্ঘ্য ৮ থেকে ১০ মিলিমিটার। দল পাঁচটি, যুক্ত ও ঘণ্টা আকৃতির। দৈর্ঘ্য ২০-২২ মিলিমিটার। বীজের দৈর্ঘ্য তিন মিলিমিটার, মসৃণ। বীজের রং চকলেট বাদামি। ফুল ফোটা শুরু হয় সেপ্টেম্বর মাসে এবং পুষ্পায়ন থাকে ডিসেম্বর অবধি।
রাজপাল যাদব

রাজপাল যাদব হলেন একজন ভারতীয় চলচ্চিত্র অভিনেতা, যিনি তার কৌতুকাভিনয়ের জন্য বেশি পরিচিত। তিনি বলিউডের একজন মেধাবী অভিনেতা৷ রাজপাল উত্তরপ্রদেশের শাহাজাহানপুর জেলায় জন্মগ্রহণ করেন। বর্তমানে তিনি মুম্বইয়ে বসবাস করছেন।
রাজপাল যাদব উত্তরপ্রদেশের রাজধানী লক্ষ্ণৌ এর নিকট শাহজাহানপুর জেলায় জন্মগ্রহণ করেন। সেখানেই তিনি তার প্রাথমিক শিক্ষা সমাপ্ত করেন। তিনি শাহজাহানপুর থিয়েটারের সহযোগী সদস্য ছিলেন এবং লক্ষ্ণৌতে ভারতেন্ডু নাট্য একাডেমি ভর্তির আগে ১৯৯২ - ১৯৯৪ সালে কিছু অভিনয়ও করেন। শিক্ষা সমাপ্ত করার পর তিনি দিল্লির জাতীয় নাট্য বিদ্যালয়ে ভর্তি হন এবং ১৯৯৪ - ১৯৯৭ সাল পর্যন্ত অধ্যয়ন করেন।
যাদব তার অভিনয় জীবন দুরদর্শনের মাধ্যমে শুরু করেন। তিনি প্রথম অভিনয় করেন দুরদর্শনে প্রচারিত মুনগেরি কি ভাই নাওরঙ্গিলাল ধারাবাহিকের প্রধান চরিত্রে। দুরদর্শনে একই রকম আরও একটি ধারাবাহিক, মুংগেরিলাল কি হাসিন স্বপ্নে প্রচারিত হয়েছিল। বর্তমানে তিনি নিজস্ব দল গঠন করে উত্তরপ্রদেশের রাজনীতিতে প্রবেশ করেছেন।
সজনী আমার সোহাগ

স্বজনী আমার সোহাগ ২০০০ সালে মুক্তিপ্রাপ্ত একটি ভারতীয় বাংলা চলচ্চিত্র। পরিচালক অনুপ সেনগুপ্ত পরিচালিত চলচ্চিত্র এটি। এই চলচ্চিত্রে মুখ্য ভূমিকায় আছেন শতাব্দী রায়,প্রসেনজিৎ চট্টোপাধ্যায়,অভিষেক চট্টোপাধ্যায়,সুভাষিস মুখোপাধ্যায়,শকুন্তলা বড়ুয়া,মনু মুখোপাধ্যায়,বেবী মোনা দ্ত্ত প্রমুখ। এই চলচ্চিত্রে সংগীত পরিচালনা করেন অনুপম দত্ত।
অচেনা প্রেম

অচেনা প্রেম ২০১১ সালে মুক্তিপ্রাপ্ত একটি ভারতীয় বাংলা চলচ্চিত্র। পরিচালক স্বপন সাহা পরিচালিত চলচ্চিত্র এটি। এই চলচ্চিত্রে সঙ্গীত পরিচালনা করেন অশোক ভদ্র। এটি হিট কন্নড় মুভি মুসানজেমায়াতু এর অনানুষ্ঠানিক রিমেক। এটি যে কন্নড় সিনেমার তা কখনো আনুষ্ঠানিকভাবে বলা হয় নি। আসল সিনেমার কন্নড় গানকেও বাংলায় গাওয়া হয়েছে । "কার মনে তে কি স্বপ্ন থাকে" গানটি কন্নড় গান "এনাগালি মুন্ডে সাগু নি" এর বাংলা সংস্করণ এবং "তোমাকে ভেবে মন" কন্নড় গান "নিন্না নোডালেন্টো" এর বাংলা সংস্করণ।
রোহান একজন আরজে।সে রেডিওতে মনের জানালা বলে একটা অনুষ্ঠান করে।তার সাথে বাসে দেখা হয় একটি মেয়ের।সে মেয়েটির প্রেমে পড়ে। তনু নামের মেয়েটি তার শো শুনতে শুরু করেছিলেন কারণ তার বন্ধু ছিল আরজের একজন বড় অনুরাগী । সে রোহানের শোতে ফোন করে ও তার সাজেশন শুনে ফ্যান হয়ে যায়। রোহানের শোতে মৃত্যু পথযাত্রী লোকের বন্ধু ফোন করে সাহায্য চায়। রোহান তাকে সাহায্য করতে টাকা সংগ্রহ করতে যায়। আর সে সময় যখন সে গান গায় তনু তাকে চিনতে পেরে তার সাথে দেখা করে। রোহান অবশ্যই তার প্রেমে পড়েছিল। তবে তা স্বীকার করে না। সে তনুর সাথে তার পিতার সম্পর্ক ভাল করে দেয়। তিনি অন্য কারও সাথে তনুর বিবাহ স্থির করেন। এতে রোহান মন ভেঙে যায় এবং সে ডিপ্রেশনে চলে যায় ।সে শো হোস্ট করা ছেড়ে দেয়। তাঁর সমস্ত শ্রোতা অফিসে এসে তাকে আবার অনুষ্ঠান হোস্ট করার জন্য অনুরোধ করে। সে তার 'প্রেমের কাহিনী' বর্ণনা করতে শুরু করে।তার সহকর্মী তার শার্টে একটি মাইক্রোফোন লুকিয়ে রেখে তার স্বীকারোক্তিটি নীরবে রেডিওতে ছেড়ে দেয়। যা তার প্রিয়তমা কনের পোশাক পরে পূজা মন্ডপ থেকে শুনতে পায়। এরপর তার প্রেমিকা ছুটে আসে তার কাছে।ঘটনাক্রমে তনুর সাথে বিয়ে ঠিক হওয়া ছেলেটি ছিল সেই ছেলেটি রোহান যার জীবন তিনি বাঁচিয়েছিল।
সিয়েরা লিওন জাতীয় ফুটবল দল

সিয়েরা লিওন জাতীয় ফুটবল দল () হচ্ছে আন্তর্জাতিক ফুটবলে সিয়েরা লিওনের প্রতিনিধিত্বকারী পুরুষদের জাতীয় দল, যার সকল কার্যক্রম সিয়েরা লিওনের ফুটবলের সর্বোচ্চ নিয়ন্ত্রক সংস্থা সিয়েরা লিওন ফুটবল অ্যাসোসিয়েশন দ্বারা নিয়ন্ত্রিত হয়। এই দলটি ১৯৬০ সাল হতে ফুটবলের সর্বোচ্চ সংস্থা ফিফার এবং ১৯৬৭ সাল হতে তাদের আঞ্চলিক সংস্থা আফ্রিকান ফুটবল কনফেডারেশনের সদস্য হিসেবে রয়েছে। ১৯৪৯ সালের ১০ই আগস্ট তারিখে, সিয়েরা লিওন প্রথমবারের মতো আন্তর্জাতিক খেলায় অংশগ্রহণ করেছে; সিয়েরা লিওনের ফ্রিটাউনে অনুষ্ঠিত উক্ত ম্যাচে সিয়েরা লিওন নাইজেরিয়ার কাছে ২–০ গোলের ব্যবধানে পরাজিত হয়েছে।
৪৫,০০০ ধারণক্ষমতাবিশিষ্ট সিয়েরা লিওন জাতীয় স্টেডিয়ামে "লিওন তারা" নামে পরিচিত এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় সিয়েরা লিওনের রাজধানী ফ্রিটাউনে অবস্থিত। বর্তমানে এই দলের ম্যানেজারের দায়িত্ব পালন করছেন জন কিস্টার এবং অধিনায়কের দায়িত্ব পালন করছেন নুশাতেল জামাক্সের মধ্যমাঠের খেলোয়াড় উমারু বাঙ্গুরা।
সিয়েরা লিওন এপর্যন্ত একবারও ফিফা বিশ্বকাপে অংশগ্রহণ করতে পারেনি। অন্যদিকে, আফ্রিকা কাপ অফ নেশন্সে সিয়েরা লিওন এপর্যন্ত ২ বার অংশগ্রহণ করেছে, যার প্রত্যেকবার তারা শুধুমাত্র গ্রুপ পর্বে অংশগ্রহণ সক্ষম হয়েছে।
কেউলে কোঁতেহ, কেমোকাই কায়োন, উমারু বাঙ্গুরা, কেই কামারা এবং তেতেহ বাঙ্গুরার মতো খেলোয়াড়গণ সিয়েরা লিওনের জার্সি গায়ে মাঠ কাঁপিয়েছেন।
১৯৪৯ সালের ১০ই আগস্ট তারিখে সিয়েরা লিওন নিজেদের মাঠে ব্রিটিশ উপনিবেশের অপর এক দেশ নাইজেরিয়ার বিরুদ্ধে নিজেদের প্রথম আন্তর্জাতিক ম্যাচে অংশগ্রহণ করেছিল; উক্ত ম্যাচে সিয়েরা লিওন ২–০ গোলে পরাজিত হয়েছিল। ১৯৫৪ সালে ব্রিটিশ উপনিবেশের অন্য এক দেশ এবং ব্রিটিশ শাসিত জাতিসংঘের অঞ্চল গোল্ড কোস্ট ও ট্রান্স ভোল্টা টোগোল্যান্ডের বিরুদ্ধে (বর্তমান ঘানা) ম্যাচে অংশগ্রহণ করেছিল, এই ম্যাচেও সিয়েরা লিওন ২–০ গোলের ব্যবধানে পরাজিত হয়েছিল। ১৯৬১ সালের ২২শে এপ্রিল তারিখে নাইজেরিয়ার মাঠে পুনরায় নাইজেরিয়ার মুখোমুখি হয়েছিল, এই ম্যাচেও তারা ৪–২ গোলে পরাজিত হয়েছিল। অতঃপর ১৯৬৬ সালের ১২ই নভেম্বর তারিখে ব্রিটিশ উপনিবেশ বহির্ভূত দেশ লাইবেরিয়ার মুখোমুখি হয়েছিল; এই ম্যাচেই প্রথমবারের মতো কোন ম্যাচে ড্র করে। এক সপ্তাহ পরে লাইবেরিয়ার সাথে দ্বিতীয় ম্যাচে ২–০ গোলে পরাজিত হয়েছিল। ১৯৭১ সালের ১৩ই জানুয়ারি তারিখে সিয়েরা লিওন প্রথমবারের মতো আফ্রিকা-বহির্ভূত দেশ পূর্ব জার্মানির বিরুদ্ধে খেলে, যেখানে সিয়েরা লিওন ১–০ গোলের ব্যবধানে জয়লাভ করেছিল। সিয়েরা লিওন আফ্রিকার বাইরে এশিয়ার দেশ চীনের সাথে খেলে, ১৯৭৪ সালের ৫ই এপ্রিল তারিখে অনুষ্ঠিত উক্ত খেলায় সিয়েরা লিওন চীনের কাছে ৪–১ গোলের ব্যবধানে পরাজিত হয়েছিল।
ফিফা বিশ্ব র‌্যাঙ্কিংয়ে, ২০১৪ সালের আগস্ট মাসে প্রকাশিত র‌্যাঙ্কিংয়ে সিয়েরা লিওন তাদের ইতিহাসে সর্বোচ্চ অবস্থান (৫০তম) অর্জন করে এবং ২০০৭ সালের সেপ্টেম্বর মাসে প্রকাশিত র‌্যাঙ্কিংয়ে তারা ১৭২তম স্থান অধিকার করে, যা তাদের ইতিহাসে সর্বনিম্ন। অন্যদিকে, বিশ্ব ফুটবল এলো রেটিংয়ে সিয়েরা লিওনের সর্বোচ্চ অবস্থান হচ্ছে ৫৯তম (যা তারা ১৯৯৬ সালে অর্জন করেছিল) এবং সর্বনিম্ন অবস্থান হচ্ছে ১৫৬। নিম্নে বর্তমানে ফিফা বিশ্ব র‌্যাঙ্কিং এবং বিশ্ব ফুটবল এলো রেটিংয়ে অবস্থান উল্লেখ করা হলো:
নবাবগঞ্জ সরকারি কলেজ

নবাবগঞ্জ সরকারি কলেজ বাংলাদেশের তথা চাঁপাইনবাবগঞ্জ জেলার একটি শীর্ষস্থানীয় শিক্ষাপ্রতিষ্ঠান। এটি চাঁপাইনবাবগঞ্জ শহরে অবস্থিত।
১৯৫৫ খ্রিষ্টাব্দ এই কলেজটি প্রতিষ্ঠিত হয়। চাঁপাইনবাবগঞ্জ জেলার এটি একটি সর্বোচ্চ বিদ্যাপিঠ। এই কলেজ প্রতিষ্ঠাকালে জনাব মোঃ মনিমুল হককে অস্থায়ী অধ্যক্ষ হিসাবে নিয়োগ দেয়া হয়। ১৯৫৫ খ্রিষ্টাব্দের জুলাই মাস থেকে হরিমোহন ইন্সটিটিউশনে প্রাতঃকালীন শিফটে কলেজের ক্লাস শুরু হয়। অল্প দিনেই পাওয়া যায় রাজশাহী বিশ্ববিদ্যালয়ের অ্যাফিলিয়েশন। স্বাধীনতা পরবর্তীকালে তৎকালীন সরকার কর্তৃক মহকুমা শহরের কলেজগুলোকে পর্যায়ক্রমে জাতীয়করণ পরিকল্পনার অংশ হিসেবে ১৯৭৯ খ্রিষ্টাব্দের ৭ মে নবাবগঞ্জ কলেজ জাতীয়করণ করা হয়। জাতীয়করণের পর নবাবগঞ্জ কলেজের নাম হয় “নবাবগঞ্জ সরকারি কলেজ ”। ১৯৯৬ খ্রিষ্টাব্দে ৩টি বিষয়ে অনার্স খোলার মধ্য দিয়ে উন্মোচন ঘটে নতুন দিগন্তের। বর্তমানে ১৪টি বিষয়ে অনার্স কোর্স চালু এবং ৪টি বিষয়ে মাস্টার্স কোর্স চালু রয়েছে।
কলেজ প্রতিষ্ঠার এই মহৎ চিন্তা মাথায় নিয়ে ১৯৫৪ খ্রিষ্টাব্দের ফেব্রুয়ারি মাসের এক শুভদিনে এলাকার বিদ্যোৎসাহী ব্যক্তিবর্গ তৎকালীন হরিমোহন ইন্সটিটিউশন মাঠে এক সাধারণ সভায় মিলিত হন। মহকুমা প্রশাসক জনাব মোঃ আতিকুর রেজা চৌধুরীর সভাপতিত্বে অনুষ্ঠিত সেই সভাতেই নবাবগঞ্জ শহরে একটি কলেজ প্রতিষ্ঠার সিদ্ধান্ত গৃহীত হয় এবং শতাধিক ব্যক্তির সমন্বয়ে গঠিত হয় একটি ওয়ার্কিং কমিটি।
উক্ত সভায় উপস্থিত ছিলেন এ্যাডভোকেট মোঃ নজমুল হক (প্রয়াত), (প্রয়াত) এ্যাডভোকেট মির্জা মোঃ কাইউম, (প্রয়াত) এ্যাডভোকেট জিল্লুর রহমান, (প্রয়াত) এ্যাডভোকেট মোঃ তোবারক হোসেন, নগেন্দ্রনাথ ব্যানার্জী, (প্রয়াত) বিমলরঞ্জন সিংহ, এ্যাডভোকেট বাবু অনিলেশ চন্দ্র মৌলিক ওরফে নিতু বাবু, (প্রয়াত) আব্দুল গফুর বিশ্বাস, (প্রয়াত) আব্দুল লতিফ হোসেন, (প্রয়াত) আবুল ফজল খাঁ, (প্রয়াত) রমেশ চন্দ্র বাগচী, (প্রয়াত) যোবদুল মোক্তার, (প্রয়াত) এ্যাডভোকেট সোলায়মান, (প্রয়াত) এ্যাডভোকেট রইসুদ্দীন আহম্মেদ, (প্রয়াত) কবিরাজ আলফাজ উদ্দীন, (প্রয়াত) মোঃ ফিরোজ কবির, (প্রয়াত) এ্যাডভোকেট তাহের উদ্দীন, (প্রয়াত) ডা. তারাপদ সাহা, (প্রয়াত) ডা. আইয়ুব আলী, (প্রয়াত) হাজী আব্দুর রাজ্জাক, (প্রয়াত) মোঃ আলতাফ হোসেন, (প্রয়াত) সাদমানী মণ্ডল, এ্যাডভোকেট ফজলুর রহমান, আব্দুস সাত্তার, সাতকড়ি বাবু এবং আরো অনেকে।
ওয়ার্কিং কমিটির সিদ্ধান্ত মোতাবেক নামোশংকরবাটী গ্রামের জনাব মোঃ মনিমুল হককে অস্থায়ী অধ্যক্ষ হিসাবে নিয়োগ দেয়া হয়। ১৯৫৫ খ্রিষ্টাব্দের জুলাই মাস থেকে হরিমোহন ইন্সটিটিউশনে প্রাতঃকালীন শিফ্‌টে কলেজের ক্লাস শুরু হয়। ইংরেজি, বাংলা, যুক্তিবিদ্যা, পৌরনীতি, ইসলামের ইতিহাস ও আরবি বিষয়সহ কলেজের কার্যক্রম শুরু হয়। অল্প দিনেই পাওয়া যায় রাজশাহী বিশ্ববিদ্যালয়ের অ্যাফিলিয়েশন।
জাতীয়করণ স্বাধীনতা পরবর্তীকালে তৎকালীন সরকার কর্তৃক মহকুমা শহরের কলেজগুলোকে পর্যায়ক্রমে জাতীয়করণ পরিকল্পনার অংশ হিসেবে ১৯৭৯ খ্রিষ্টাব্দের ৭ মে নবাবগঞ্জ কলেজ জাতীয়করণ করা হয়। জাতীয়করণের পর নবাবগঞ্জ কলেজের নাম হয় “নবাবগঞ্জ সরকারি কলেজ ”।
অনার্স কোর্স ১৯৯৬ খ্রিষ্টাব্দে ৩টি বিষয়ে অনার্স খোলার মধ্য দিয়ে উন্মোচন ঘটে নতুন দিগন্তের। বর্তমানে ১৪টি বিষয়ে অনার্স কোর্স চালু এবং ৪টি বিষয়ে মাস্টার্স কোর্স চালু আছে, যা কলেজের সার্বিক অগ্রগতির সাক্ষর বহন করে।
অর্নাস মোট ছাত্র-ছাত্রীর সংখ্যা-৭০৩৫জন, ডিগ্রী মোট ছাত্র-ছাত্রীর সংখ্যা-২৯৫জন, একাদশ/দ্বাদশ মোট ছাত্র-ছাত্রীর সংখ্যা-১৭৯৭জন।
সভাপতি ও অধ্যক্ষ: প্রফেসর ড. শংকর কুমার কুন্ডু, অধ্যাপক, রসায়ন
সহ-সভাপতি ও উপাধ্যক্ষ: প্রফেসর মোঃ রবিউল ইসলাম, অধ্যাপক, হিসাববিজ্ঞান
পশ্চিমাঞ্চলীয় শহুরে জেলা

পশ্চিমাঞ্চলীয় শহুরে জেলা হল সিয়েরা লিওনের ১৪টি জেলার অন্যতম একটি জেলা। এটি ১,২৭৩,০২২ জন জনসংখ্যা নিয়ে দেশের পশ্চিমাঞ্চলে অবস্থিত সবচেয়ে জনবহুল জেলা। জাতীয় রাজধানী ও প্রধান শহর ফ্রিটাউন এ জেলার সদরদপ্তর। পশ্চিমাঞ্চলীয় শহুরে জেলা কতগুলো সংসদীয় আসন ও ওয়ার্ডে বিভক্ত।
পশ্চিমাঞ্চলীয় শহুরে জেলা দেশের সবচেয়ে সমৃদ্ধ জেলা। এ জেলায় রয়েছে বৃহত্তম অর্থনীতি ও সাংস্কৃতিক কেন্দ্র, পাশাপাশি রয়েছে কেন্দ্রীয় সরকারের প্রধান দপ্তরসমূহ যা অর্থনীতিকে সমৃদ্ধ করতে সহায়ক ভূমিকা পালন করে।
পশ্চিমাঞ্চলীয় শহুরে জেলা দেশের পশ্চিম দিকে আটলান্টিক মহাসাগরের উপকূলে অবস্থিত। এর পশ্চিমে আটলান্টিক মহাসাগর, উত্তর দিকে সিয়েরা লিওন নদী, পূর্ব ও দক্ষিণে পশ্চিমাঞ্চলীয় গ্রামীণ জেলা অবস্থিত।
আদিনা ফজলুল হক সরকারি কলেজ

আদিনা ফজলুল হক সরকারি কলেজ চাঁপাইনবাবগঞ্জ জেলার প্রাচীনতম শীর্ষস্থানীয় একটি উচ্চ শিক্ষাপ্রতিষ্ঠান। এটি চাঁপাইনবাবগঞ্জ জেলার অন্তর্গত শিবগঞ্জ উপজেলার প্রায় ৬ কি.মি পশ্চিম দিকে মনাকষা ইউনিয়নের দাদনচক -এ অবস্থিত।
ব্রিটিশ শাসনকালে ভারতবর্ষের মুসলিমরা শিক্ষা অর্জনের ক্ষেত্রে অনেক পিছিয়ে ছিল। এছাড়া মফস্বল অঞ্চল ছিল শিক্ষা বিস্তারের ক্ষেত্রে আরও পিছিয়ে। এতদসত্ত্বেও নিজ প্রচেষ্টা ও মেধার গুণে অনেক মেধাবী মুসলিম ব্যক্তি শিক্ষা অর্জন করেছিল এবং নিজেদের প্রতিষ্ঠিত করেছিল। দাদনচক গ্রামের প্রয়াত কর্মবীর ইদ্রিশ আহম্মেদ মিঞা ছিলেন তেমনি একজন ব্যক্তি। তিনি সেই সময় শিক্ষা গ্রহণ করেছিলেন এবং জ্ঞান অর্জনের গুরুত্ব উপলদ্ধি করে সকলের মধ্যে জ্ঞানের বিকাশ ঘটানোর প্রয়াস লাভ করেছিলেন। দাদনচক গ্রামে অবস্থিত আজকের আদিনা ফজলুল হক সরকারি কলেজ সেই প্রয়াসেরই ফল। তিনি উপলদ্ধি করেছিলেন যে শোষিত,বঞ্চিত ও অবহেলিত মানুষকে জমিদার, জোতদার, ঋনদাতা মহাজন ও গ্রাম্য চণ্ডালদের অত্যাচার ও নিপীড়ন থেকে মুক্ত করতে এবং তাদের যাবতীয় কুসস্কার, ভীরুতা দূর করে একটি আত্মপ্রত্যয়শীল সমাজ গড়ে তুলতে হলে সর্বদা শিক্ষার প্রয়োজন। কারণ তিনি উপলদ্ধি করেন যে শিক্ষাই সকল উন্নতি ও উৎকর্ষ সাধনের মূল চাবিকাঠি। তৎকালীন ব্রিটিশ ভারতের মালদহ জেলার বিশিষ্ট শিক্ষাবিদ, বিশিষ্ট সমাজ সেবক ও প্রতিস্থাপক ইদ্রিশ আহমেদ মিঞা তাঁর নিজ গ্রাম দাদনচকে বিশ শতকের প্রথম দিকেই প্রতিষ্ঠা করেন প্রাথমিক ও মাধ্যমিক স্তরের শিক্ষা ব্যবস্থা। এছাড়া তিনি একটি উচ্চ শিক্ষা প্রতিষ্ঠার মানসে তাঁর সংগ্রাম অব্যাহত রাখেন। ১৯৩৫ সালে ভারত শাসন আইনে প্রাদেশিক স্বায়ত্ব শাসন ব্যবস্থা প্রবর্তন করার ফলে ১৯৩৭ সনে বঙ্গীয় ব্যবস্থাপক সভার নির্বাচনে কৃষক প্রজা পার্টির প্রার্থী হিসাবে ইদ্রিশ আহমেদ মিঞা মনোনয়ন পান এবং ভোটে জয়লাভ করেন। ঐ সময় শেরে বাংলা এ কে ফজলুল হক বাংলার মূখ্যমুন্ত্রী হন এবং শিক্ষা মন্ত্রণালয়ের দায়িত্বপ্রাপ্ত হন। বঙ্গীয় ব্যবস্থাপক সভার প্রথম অধিবেশনে ইদ্রিশ আহমেদ মিঞা শিক্ষায় অনগ্রসর মালদহ জেলায় একটি কলেজ প্রতিষ্ঠার প্রস্তাব উপস্থাপন করেন এবং অত্যন্ত- বলিষ্ঠ, যুক্তিপূর্ণ ও আবেগময় ভাষায় তিনি উচ্চ শিক্ষার বিকাশের পক্ষে তার বক্তব্য তুলে ধরেন। ঐ সভায় তাঁর প্রস্তাবটি পাশ হয়ে যায়। এবং শেরে বাংলা এ কে ফজলুল হক -এর সহযোগিতায় ১৯৩৮ সালে আদিনা কলেজ প্রতিষ্ঠা করেন।
উত্তর মালদহের আদিনা শশহাজারি ওয়াকফ স্টেটের মতওয়াল্লি বেগম শাসনুন্নাহার কলেজের উন্নতি কল্পে তিনশত বিঘা জমি দান করেছিলেন। কিন্তু ঐসব জমি কলেজের উন্নয়নে ব্যবহার করেছিল কিনা তা জানা যায়নি। তবে কলেজের নামের সাথে আদিনা শব্দটি থেকে যায় এছাড়া কলেজের প্রতিষ্ঠার ক্ষেত্রে শেরে বাংলা এ কে ফজলুল হক -এর অবদান অনস্বীকার্য বলে ইদ্রিশ আহমেদ মিঞা হক সাহেবকে স্মরণীয় করে রাখার মানসে কলেজের নাম দেন আদিনা ফজলুল হক কলেজ।
কলকাতা বিশ্ববিদ্যালয় কলেজটিকে প্রথমেই স্থায়ী এফিলিয়েশন দান করে। উচ্চ মাধ্যমিক স্তরে বাংলা, ইংরেজি, আরবী, উর্দু, ফার্সী, সংস্কৃত, ইতিহাস, পৌরনীতি, যুক্তিবিদ্যা ও গণিত এই দশটি বিষয় পড়ানোর জন্য বিশ্ববিদ্যালয় অণুমোদন দেন।
কলেজের প্রথম অধ্যক্ষ জনাব মো: সানাউল্লাহ এম.এ (আরবী) বলেন ১৯৩৮ সনে আদিনা ফজলুল হক কলেজ ইন্টারমিডিয়েট কলেজ হিসাবে যাত্রা শুরু করলেও আজ এটি একটি পূর্ণাঙ্গ স্নাতক কলেজে রূপ নিয়েছে। ১২ একর জমির আম্রবীথির মনোরম পরিবেশে ১৪ টি সুদৃশ্য ভবনের সমন্বয়ে আদিনা ফজলুল হক সরকারি কলেজ ইতিহাসের একটি অংশ হিসাবে দাঁড়িয়ে আছে।
১৫৩৪৮জন
আদিনা ফজলুল হক সরকারি কলেজের অর্জন হিসেবে ২০১১ সালে ৫ জন ছাত্র-ছাত্রী সাধারণ মেধা কৌটায় বৃত্তি পায় এবং উপবৃত্তি প্রাপ্ত ছাত্রী ৭০ জন।
নবম গ্রহ

a\
নবম গ্রহ বা গ্রহ নয় (, "প্ল্যানেট নাইন") সৌরজগতের বাইরের অংশে অবস্থিত একটি প্রকল্পিত বৃহৎ গ্রহ, যার উপস্থিতির মাধ্যমে কাইপার বেষ্টনীর বাইরে প্রদক্ষিণরত বেশীরভাগ নেপচুনোত্তর বস্তুসমূহের কক্ষপথের অস্বাভাবিক রূপরেখা ব্যাখ্যা করা সম্ভব।
কে আপন কে পর (২০১১-এর চলচ্চিত্র)

কে আপন কে পর ২০১১ সালে মুক্তিপ্রাপ্ত বাংলাদেশী চলচ্চিত্র। ছায়াছবিটি পরিচালনা করেছেন পরিচালক জুটি শাহিন-সুমন। চিত্রনায়ক অমিত হাসানের প্রযোজনা সংস্থা 'টেলিভিউ' ছায়াছবিটি প্রযোজনা করেছে। এটিই নায়ক অমিত হাসান প্রযোজিত প্রথম ছবি। এতে বিভিন্ন চরিত্রে অভিনয় করছেন অমিত হাসান, অপু বিশ্বাস, আলমগীর, ববিতা, মিজু আহমেদ, মিশা সওদাগর, বিপ্লব।
কে আপন কে পর চলচ্চিত্রটির শুটিং শুরু হয় ২০০৮ সালের ২৭ জানুয়ারি এফডিসির দুই নম্বর ফ্লোরে। চলচ্চিত্রটির মিডিয়া পার্টনার বাংলাদেশী টেলিভিশন চ্যানেল আরটিভি। ২০১১ সালের ৮ অক্টোবর হোটেল সোনারগাঁওয়ে আরটিভির প্রধান নির্বাহী কর্মকর্তা সৈয়দ আশিক রহমানের সাথে চুক্তিপত্রে স্বাক্ষর করেন প্রযোজনা সংস্থা 'টেলিভিউ’-এর স্বত্বাধিকারী অমিত হাসান ও এসএম এরশাদ হোসেন রানা।
কে আপন কে পর চলচ্চিত্রটি ২১ টি প্রিন্ট নিয়ে ২০১১ সালের ২ ডিসেম্বর সারাদেশে মুক্তি পায়। ঈদুল ফিতরে আরটিভিতে ছায়াছবিটির ওয়ার্ল্ড টেলিভিশন প্রিমিয়ার হয়।
কে আপন কে পর চলচ্চিত্রের সঙ্গীত পরিচালনা করেছেন আলম খান। গীত রচনা করেছেন কবির বকুল। "জমকালো এই সন্ধায়" গানে একসঙ্গে প্রায় অর্ধশত অভিনেতা অভিনেত্রী অংশগ্রহণ করেন। এছাড়াও শফিক তুহিনের 'এর বেশি ভালোবাসা যায় না' জনপ্রিয়তা পেলে গানটি এই ছবিতে দৃশ্যায়ন করা হয়।
জাতীয় চলচ্চিত্র পুরস্কার
২০১১ সালে জাতীয় চলচ্চিত্র পুরস্কার দেওয়ার পর বিতর্ক শুরু হয় পুরস্কারের বৈধতা নিয়ে। পরিচালক জুটি শাহিন-সুমন পরিচালিত এই চলচ্চিত্রটি ভারতের "স্বর্গ" ও কলকাতার "অন্নদাতা" চলচ্চিত্রের পুনঃনির্মাণ হওয়া সত্ত্বেও আলমগীর জুরি বোর্ডের সদস্য হওয়ায় শ্রেষ্ঠ পার্শ্বচরিত্রে অভিনেতা ও শ্রেষ্ঠ পার্শ্বচরিত্রে অভিনেত্রীর পুরস্কার জিতে নিলে এ বিতর্কের সৃষ্টি হয়।
গফরগাঁও সরকারি কলেজ

গফরগাঁও সরকারি কলেজ ময়মনসিংহ জেলার গফরগাঁও শহরে অবস্থিত একটি সরকারি কলেজ। শহরের কলেজ রোডে পুরাতন ব্রহ্মপুত্র নদীর তীরে এই কলেজটির অবস্থান। এই কলেজটি ১৯৫০ সালে প্রতিষ্ঠিত হয়, ১৯৬৫ সালে ডিগ্রি কলেজে রূপান্তর এবং ১৯৮৫ সালে জাতীয়করণ করা হয়। গফরগাঁওয়ে উচ্চশিক্ষা বিস্তারে এই কলেজ গুরুত্বপূর্ণ ভূমিকা রেখেছে।
৬৮ বছর আগে গফরগাঁওয়ে শিক্ষাকে বিস্তৃত করার উদ্দেশ্যে এই কলেজ স্থাপিত হয়। কলেজটি ১৯৬৫ সালে ডিগ্রী কলেজে উন্নীত হয়। ১৯৮৫ সালের ১লা জুলাই কলেজটি সরকারিকরণ করা হয়।
কলেজে বিভাগের সংখ্যা ১৪ টি। বর্তমানে শিক্ষকের সংখ্যা ৪৮ জন।
বর্তমানে ১ জন অধ্যাপক, ৪ জন সহযোগী অধ্যাপক, ৫ জন সহকারী অধ্যাপক এবং ১৮ জন প্রভাষক পাঠদান করেন।
ছাত্রীদের আবাসন ব্যবস্থার জন্য একটি ছাত্রী হোস্টেল আছে।
কলেজের গ্রন্থাগারটি প্রায় ৬,০০০ এরও অধিক পুস্তক দ্বারা সমৃদ্ধ ।
গফরগাঁও সরকারি কলেজে শতাধিক প্রজাতির বৃক্ষ, লতা গুল্ম রয়েছে। এই কলেজে বাংলাদেশের সংরক্ষিত কুম্ভি উদ্ভিদ রয়েছে। এছাড়াও রয়েছে অরবরই, অর্জুন, আতা, আমলকি, আঁশফল, কদম, কনকচূড়া, কলকে, কামিনী, কেয়া, কৃষ্ণচূড়া, করমচা, কাঠ বাদাম, কাঁঠাল, গগন শিরীষ, গোলাপজাম, চাপালিশ, চালতা, ছাতিম, জারুল, জয়তী, জাম, জামরুল, ডালিম, ডুমুর, ডেউয়া, তমাল, তাল, তেঁতুল, দেশি আমড়া, নাগলিঙ্গম, নাগেশ্বর, নিশিন্দা, নারিকেল, পলাশ, পেয়ারা, বট, বকুল, বিলিম্বি, মুচকুন্দ, মেন্দা, মনকাঁটা, মহুয়া, যজ্ঞডুমুর, লুকলুকি, লিচু, লোহাকাঠ, শরিফা, সফেদা, সুপারি ইত্যাদি।
গোলাম মোস্তফা বিশ্বাস

মোঃ গোলাম মোস্তফা বিশ্বাস চাঁপাইনবাবগঞ্জ জেলার রহনপুরে (প্রসাদপুর) জন্মগ্রহণকারী সংসদীয় আসন চাঁপাইনবাবগঞ্জ-২ আসনের রাজনীতিবিদ। তিনি রহনপুর পৌরসভার দুইবারের নির্বাচিত সাবেক মেয়র এবং বর্তমানে বাংলাদেশের ১০ম জাতীয় সংসদের নির্বাচনী এলাকা চাঁপাইনবাবগঞ্জ-২-এর নির্বাচিত সংসদ সদস্য।
গোলাম মোস্তফা বিশ্বাস চাঁপাইনবাবগঞ্জ-২ আসনের ঐতিহ্যবাহী রাজনৈতিক পরিবার বিশ্বাস পরিবারে জন্মগ্রহণ করেন । তিনি অত্র এলাকার সপ্তম জাতীয় সংসদ নির্বাচন, জুন ১৯৯৬ বাংলাদেশ আওয়ামী লীগ মনোনীত প্রার্থী ও গোমস্তাপুর উপজেলার সাবেক চেয়ারম্যান বীর মুক্তিযোদ্ধা মরহুম আব্দুল খালেক বিশ্বাস এর সন্তান। মরহুম আব্দুল খালেক বিশ্বাসের পরিবারে সাতটি সন্তানের জন্ম হয়। পাঁচ মেয়ে ও দুই ছেলে।গোলাম মোস্তফা বিশ্বাস ভাই-বোনদের মধ্যে দ্বিতীয়। তার ছোট ভাই গোলাম রাব্বানী বিশ্বাস রহনপুর পৌরসভার সাবেক মেয়র ও রহনপুর পৌর আওয়ামীলীগের সাধারণ সম্পাদক। পারিবারিক সূত্রে তিনি রাজনিতিতে যোগদান করেন। ১৯৭৮ সাল থেকে তিনি আওয়ামী রাজনীতির সাথে যুক্ত,গোলাম মোস্তফা বিশ্বাস জীবনে বহুবার রাজনৈতিক মামলাই দীর্ঘ সময় কারাভোগ করেন। তিনি রাষ্ট্রবিজ্ঞানে মাষ্টার্স সম্পন্ন করেন এবং আঈন বিষয়েও পড়াশোনা করেছেন।
১৯৭৮ সালে পারিবারিক ভাবে বাংলাদেশ ছাত্রলীগে অংশগ্রহণ। ১৯৮০ নির্বাচিত কমন রুম সম্পাদক, রহনপুর এ, বি বিদ্যালয় ছাত্র সংসদ। ১৯৮১ নির্বাচিত এ, জি. এস রহনপুর এ,বি বিদ্যালয় ছাত্র সংসদ। ১৯৮১ সাধারণ সম্পাদক, রহনপুর ইউনিয়ন শাখা ছাত্রলীগ। ১৯৮৫ সাধারণ সম্পাদক, রহনপু ই, আ কলেজ শাখা ছাত্রলীগ। ১৯৮৫ আহবায়ক, গোমস্তাপুর উপজেলা শাখা ছাত্রলীগ। ১৯৮৬ সাধারণ সম্পাদক, গোমস্তাপুর উপজেলা শাখা ছাত্রলীগ। ১৯৮৬ সদস্য, বাংলাদেশ ছাত্রলীগ জাতীয় পরিষদ। ১৯৮৬ সহ- সভাপতি চাঁপাইনবাবগঞ্জ জেলা শাখা ছাত্রলীগ। ১৯৮৮ নির্বাচিত জি, এস, রহনপুর ই, আ কলেজ ছাত্র সংসদ। ১৯৮৯ নির্বাচিত ভি, পি, রহনপুর ই, আ কলেজ ছাত্র সংসদ। ১৯৯৩ সাধারণ সম্পাদক, গোমস্তাপুর উপজেলা শাখা আওয়ামী যুবলীগ। ১৯৯৩ সহ- সভাপতি, চাঁপাইনবাবগঞ্জ জেলা শাখা আওয়ামী যুবলীগ। ১৯৯৭ সভাপতি (কারাধীন অবস্থায়), গোমস্তাপুর উপজেলা শাখা আওয়ামী যুবলীগ। ২০০৪ সাধারণ সম্পাদক, গোমস্তাপুর উপজেলা শাখা আওয়ামীলীগ। ২০০৫ সদস্য, চাঁপাইনবাবগঞ্জ জেলা আওয়ামীলীগ। ২০১৫ যুগ্ন সম্পাদক, চাঁপাইনবাবগঞ্জ জেলা আওয়ামীলীগ।
তিনি ২০১৪ সালের সাধারণ নির্বাচনে চাঁপাইনবাবগঞ্জ জেলায় অবস্থিত জাতীয় সংসদের ৪৪নং আসন চাঁপাইনবাবগঞ্জ-২ থেকে সদস্য নির্বাচিত হন। এর পূর্বে তিনি রহনপুর পৌরসভার চেয়ারম্যান ছিলেন।
গোলাম রাব্বানী (চাঁপাইনবাবগঞ্জের রাজনীতিবিদ)

গোলাম রাব্বানী (জন্ম: ১ এপ্রিল ১৯৫৮) বাংলাদেশের একজন রাজনীতিবিদ। তিনি চাঁপাইনবাবগঞ্জ-১ আসনের সংসদ সদস্য ছিলেন।
গোলাম রাব্বানী ১ এপ্রিল ১৯৫৮ সালে তৎকালীন পূর্ব পাকিস্তানের চাঁপাইনবাবগঞ্জের শিবগঞ্জের কানসাটের পুকুরিয়া গ্রামে জন্মগ্রহণ করেন। তার পিতা বেলায়েত আলী মৃধা ও মাতা মনসুরা বেগম। ছয় ভাইয়ের মধ্যে তিনি দ্বিতীয়।
১৯৭৩ সালে তিনি কানসাট উচ্চ বিদ্যালয় থেকে এসএসসি, ১৯৭৫ সালে রাজশাহী নিউ গভ. ডিগ্রী কলেজ থেকে এইচএসসি এবং ১৯৮৫ সালে রাজশাহী কলেজের মনোবিজ্ঞান বিভাগ থেকে স্নাতক/সম্মান ডিগ্রী অর্জন করেন।
ব্যক্তিগত জীবনে এক ছেলে ও দুই মেয়ের জনক গোলাম রাব্বানীর স্ত্রীর নাম শামীমা আখতার পারুল।
গোলাম রাব্বানী ছাত্রজীবন থেকে জাসদ ছাত্রলীগের মাধ্যমে রাজনৈতিক জীবন করেন শুরু। তিনি ১৯৭৯ থেকে ১৯৮০ পর্যন্ত রাজশাহী মহানগর শাখা জাসদ ছাত্রলীগের সাধারণ সম্পাদক ছিলেন।
২০০৮ সালের নবম জাতীয় সংসদ নির্বাচনে চাঁপাইনবাবগঞ্জ-১ আসন থেকে গণফোরামের প্রার্থী হিসেবে তিনি পরাজিত হয়েছিলেন।
১০ নভেম্বর ২০১৩ সালে তিনি বাংলাদেশ আওয়ামী লীগ যোগ দেন।
তিনি ২০১৪ সালের দশম জাতীয় সংসদ নির্বাচনে চাঁপাইনবাবগঞ্জ-১ আসন থেকে বাংলাদেশ আওয়ামী লীগের প্রার্থী হিসেবে বিনা প্রতিদ্বন্দ্বিতায় সংসদ সদস্য মনোনীত হন।
তিনি শিবগঞ্জ উপজেলা আওয়ামীলীগের সাবেক সভাপতি। ২৫ ডিসেম্বর ২০১৫ সালে তিনি দলীয় শৃঙ্খলা ভঙ্গের অভিযোগে আওয়ামীলীগ থেকে বহিষ্কৃত হলেও পুনরায় দলে ও দলীয় পদে ফেরেন।
গোলাম রাব্বানী বিদ্যুতের দাবিতে ২০০৬ সালে সংঘটিত কানসাট গণআন্দোলনের নেতৃত্ব দিয়ে দেশব্যাপী আলোচনায় আসেন। আন্দোলনে চাঁপাইনবাবগঞ্জের ২ জন মানুষ প্রাণ দিয়েছিলেন।
গোলাম রাব্বানী তার বাড়ি থেকে বিদ্যুতের অবৈধ সংযোগ নিয়েছিলেন যা ১১ ফেব্রুয়ারি ২০১৫ সালে পল্লীবিদ্যুৎ সমিতি বিচ্ছিন্ন করে।
আব্দুল ওদুদ

আব্দুল ওদুদ একজন বাংলাদেশী রাজনীতিবিদ ও চাঁপাইনবাবগঞ্জ-৩ য়াসনের সাবেক সংসদ সদস্য। ২০২৪ সালে অসহযোগ আন্দোলনের পর রাষ্ট্রপতি জাতীয় সংসদ বিলুপ্ত করলে তিনি সংসদ সদস্য পদ হারান।
তিনি ১৯৬৪ সালের ১ জানুয়ারি চাঁপাইনবাবগঞ্জ সদর উপজেলার চক-আলমপুর গ্রামে জন্মগ্রহণ করেন। তার পিতা মোঃ আব্দুল লতিফ বিশ্বাস এবং মাতা মোসাম্মাৎ জেবুন নেসা। পাঁচ বোন ও তিন ভাইয়ের মধ্যে আব্দুল ওদুদ পিতা-মাতার সর্বকনিষ্ঠ সন্তান। মহারাজপুর প্রাথমিক বিদ্যালয় থেকে তিনি প্রাথমিক শিক্ষা সমাপ্ত করে রাজশাহী শিরোইল উচ্চ বিদ্যালয়ে ষষ্ঠ শ্রেণীতে ভর্তি হন। সেই সময় রাজনৈতিক কারণে তিনি একবার কারাবরণও করেন। এতে তার পড়ালেখার ক্ষতিও হয়। পুনরায় দশম শ্রেণীতে ভর্তি হয়ে মহারাজপুর উচ্চ বিদ্যালয় থেকে ১৯৭৮ সালে এস.এস.সি পরীক্ষা দেন। তিনি বিবাহিত; স্ত্রীর নাম মোসাম্মাৎ মজির্না ওদুদ। তিনি তিন সন্তানের জনক।
২০০৮ সালে অনুষ্ঠিত জাতীয় সংসদ নির্বাচনে তিনি বাংলাদেশ আওয়ামী লীগের মনোনোয়ন লাভ করেন এবং জাতীয় সংসদের ৪৫নং আসন চাঁপাইনবাবগঞ্জ-৩ থেকে জয়লাভ করেন। তিনি ২০১৪ সালের জাতীয় নির্বাচনে প্রতিদ্বন্দ্বীতাহীন হিসেবে দ্বিতীয়বারের মতো সংসদ সদস্য নির্বাচিত হন। ২০১৮ সালের একাদশ জাতীয় সংসদ নির্বাচনে আওয়ামী লীগের মনোনয়নে নৌকার পক্ষে পুনরায় প্রতিদ্বন্দিতা করেন। কিন্তু একাদশ জাতীয় সংসদ নির্বাচনে বাংলাদেশ জাতীয়বাদী দল (বিএনপি) এর মনোনীত ধানের শীষের পদপ্রার্থী মোঃ হারুনুর রশিদের কাছে পরাজিত হন। দলীয় সিদ্ধান্তে প্রায় চার বছর পর মোঃ হারুনুর রশিদ এবং অন্যান্য বিএনপি সাংসদরা পদত্যাগ করলে পহেলা ফেব্রুয়ারি, ২০২৩ একাদশ জাতীয় সংসদ উপনির্বাচন অনুষ্ঠিত হয়। এই উপনির্বাচনেও তিনি আওয়ামী লীগের মনোনয়নে নিকটতম প্রতিদ্বন্দী ও স্বতন্ত্র প্রার্থী মোঃ সামিউল হক লিটন কে পরাজিত করে পুনরায় সংসদ সদস্য নির্বাচিত হন।
২০২৪ সালের দ্বাদশ জাতীয় সংসদ নির্বাচনে তিনি চাঁপাইনবাবগঞ্জ-৩ আসন থেকে আওয়ামী লীগের প্রার্থী হিসেবে সংসদ সদস্য নির্বাচিত হন।
৫ আগস্ট ২০২৪ সালে অসহযোগ আন্দোলনের মুখে তৎকালীন প্রধানমন্ত্রী শেখ হাসিনা পদত্যাগ করে ভারত পালিয়ে গেলে পরদিন ৬ আগস্ট রাষ্ট্রপতি সংসদ ভেঙ্গে দিলে তিনি সংসদ সদস্য পদ হারান।
রাজা রানী বাদশা

রাজা রানী বাদশা ১৯৯৮ সালে মুক্তিপ্রাপ্ত একটি ভারতীয় বাংলা চলচ্চিত্র। পরিচালক হরনাথ চক্রবর্তী পরিচালিত চলচ্চিত্র এটি। এই চলচ্চিত্রে মুখ্য ভূমিকায় আছেন শতাব্দী রায়,শন্তু মুখোপাধ্যায়,নিমু ভৌমিক,আহমেদ শরীফ,অরুন বান্দাপাধ্যায়,শাকিল শারমিন প্রমুখ। এই চলচ্চিত্রে সংগীত পরিচালনা করেন বাবুল বোস।
আকাশ এবং মমতার রানি নামে একটি মেয়ে আছে। রানী তার পোষা বানর রাজা ও পোষা কুকুর বাদশার সাথে বন্ধুত্বপূর্ণ। কিন্তু তাদের পরিবারে সাগর, আকাশ ও মমতার সৎ ভাই ছিলেন একজন অপরাধী। আকাশের পুরো সম্পত্তি শুষে নেওয়ার জন্য সাগর আকাশ ও মমতাকে হত্যার পরিকল্পনা করে। শেষ পর্যন্ত সে তার পরিকল্পনায় সফল হয়। রানী তার পোষা প্রাণী নিয়ে একটি শহরে পালিয়ে যায় কিন্তু দুর্ভাগ্যবশত তারা একে অপরের থেকে বিচ্ছিন্ন। শহরে রানী জয়ের বাড়িতে আশ্রয় পায়। পকেটমার সুন্দরী জয়ের বাড়িতে রানীর সাথে দেখা করে। সুন্দরী এবং জয় প্রেমে পড়ে। রানীর অতীত ইতিহাস জানার পর তারা তাকে তার সম্পত্তি ফিরে পেতে সাহায্য করার সিদ্ধান্ত নেয়। তারা সাগরকে চ্যালেঞ্জ করে কিন্তু সে রানীর একটি নকল নিয়ে আসে। তারা পোষা প্রাণী সহ বিভ্রান্ত হয়ে পড়ে। কিন্তু জানা গেল যে নকল রানীর নাম ছিল লক্ষ্মী এবং রানীর বাবা আকাশ মারা যাননি, তিনি সাগর দ্বারা প্রভাবিত হয়েছিলেন। তারা লক্ষ্মীর বাবার কাছ থেকে জানতে পারে যে রানী এবং লক্ষ্মী যমজ বোন। তারা সাগরের সাথে যুদ্ধ করে এবং সে কেবল রানীর পোষা প্রাণী
রাজা এবং বাদশার বুদ্ধিমত্তার দ্বারা দুর্ঘটনায় মৃত্যুদণ্ড পায়।
 Raja Rani Badsha
সুদ আসল

সুদ আসল ২০০১ সালে মুক্তিপ্রাপ্ত একটি ভারতীয় বাংলা চলচ্চিত্র। পরিচালক নারায়ণ ঘোষ পরিচালিত চলচ্চিত্র এটি। এই চলচ্চিত্রে সংগীত পরিচালনা করেন ইমন সাহা।
পরিণাম

পরিণাম ২০০৫ সালে মুক্তিপ্রাপ্ত একটি ভারতীয় বাংলা চলচ্চিত্র। পরিচালক তন্ময় মুখোপাধ্যায় পরিচালিত চলচ্চিত্র এটি। এই চলচ্চিত্র টি প্রযোজনা করেন জাকির হোসেন। এই চলচ্চিত্রে সংগীত পরিচালনা করেন বাবুল বোস।
শশী একজন সেনাবাহিনীর কর্মকর্তা, যিনি প্রেমকে বিশ্বাস করেন না। তিনি সমস্ত প্রেমীদের বিরুদ্ধে কঠোর। তিনি গান পছন্দ করেন। নিশা তার মেয়ে যারা মিউজিক কলেজে পড়াশোনা করে। নির্ধার্য পরিস্থিতিতে নিশা রঘু নামের একটি ছেলের প্রেমে পড়ে এবং তাকে বিয়ে করতে হয়েছিল। তবে নিশা তার বাবাকে ভয় পেয়ে তার বিয়ের খবর প্রকাশ করতে দ্বিধা বোধ করে। এখন রঘু সবকিছু বুঝতে পেরে নিজের বাড়িতে এসে চাকরের চাকর হয়ে নিজের বাড়িতে জায়গা করে নেয়।
চলচ্চিত্রের সংগীত পরিচালনা করেছেন বাবুল বোস।
মুন্সী মহম্মদ কাসেম

মুন্সী মহম্মদ কাসেম (অথবা মুনশী মুহম্মদ কাশেম) একজন বাঙালি গায়ক এবং গ্রামোফোন কণ্ঠশিল্পী। তিনি কে. মল্লিক নামে বেশি পরিচিত এবং এই নামে গান রেকর্ড করতেন। শিল্পী ১২৯৫ বঙ্গাব্দের ১২ জ্যৈষ্ঠ ( ১৮৮৮ খ্রি.) বর্ধমান এর কুসুম গ্রামে জন্মগ্রহণ করেন। তার পিতার নাম মুনশী মুহম্মদ ইসমাইল।
জীবিকা অর্জনে তিনি প্রথমে কলকাতায় আসেন এবং পরে কানপুর এ র‌্যালি ব্রাদার্স কোম্পানিতে চাকরি নেন। কানপুর থাকার সময় তিনি সংগীতজ্ঞ আবদুল হাই হাকিম এর কাছে সংগীত শিক্ষা লাভ করেন।
কলকাতার জার্মান রেকর্ড কোম্পানি বেকার প্রথম মহাম্মদ কসেমের গান রেকর্ড করে। বারোটি শ্যামাসংগীত রেকর্ড এর মাধ্যমে তিনি গ্রামোফোন শিল্পীরূপে আত্মপ্রকাশ করেন। মুসলিম গায়কের কণ্ঠে শ্যামাসংগীত শ্রোতার আদর পাবে না চিন্তা করে রেকর্ড কোম্পানির গোরাচাঁদ এবং শান্তি মল্লিক শিল্পীর প্রকৃত নাম প্রচ্ছন্ন রেখে কে. মল্লিক নাম দিয়ে গানের রেকর্ড প্রকাশ করেন। এভাবে তিনি কে. মল্লিক নামে জনপ্রিয় হয়ে ওঠেন।
১৯০৯-১৯১০ খ্রি. থেকে ১৯৪০ খ্রি. পর্যন্ত তিনি প্রচুর সংখ্যক গান রেকর্ড করেন। তার গান এত জনপ্রিয় ছিল যে, অধিকাংশ গানের রেকর্ড ৩০-৪০ হাজার কপি পর্যন্ত বিক্রি হয়। বিখ্যাত হওয়ার পর আরেকটি বিদেশি রেকর্ড কোম্পানি ‘হিজ মাস্টার্স ভয়েস’ তার গান রেকর্ড করে। তিনি ‘পণ্ডিত শঙ্কর মিশ্র’ নামে হিন্দি গানও রেকর্ড করেন।
কে. মল্লিক নামে রেকর্ডকৃত তার গাওয়া হিন্দু ধর্মীয় সংগীত, বিশেষত শ্যামাসংগীত প্রচুর জনপ্রিয়তা লাভ করে। কাজী নজরুল ইসলাম বাংলায় ইসলামি গান লিখতে শুরু করলে তিনিও ইসলামি গান গাইতে আগ্রহ প্রকাশ করেন। তিনি শিল্পী আব্বাসউদ্দিন আহমদ কে অনুরোধ করেন, নজরুলকে তার জন্য ইসলামি গান লিখে দিতে প্ররোচিত করতে। কিন্তু কে. মল্লিক ইসলামি গান রেকর্ড করলে তার শ্যামাসংগীত বিক্রি কমে যাবে আশঙ্কা করে কাজী নজরুল ইসলাম এবং গ্রামোফোন কোম্পানির রিহার্সেল ইনচার্জ ভগবতী ভট্টাচার্য তাতে রাজি হন নি। ভগবতীবাবুর মৃত্যুর পর দায়িত্বে আসেন শ্রীহেমচন্দ্র সোম। তার সম্মতিতে নজরুল শিল্পীর জন্য ইসলামি গান লিখেন এবং ‘মুন্সী মহাম্মদ কাসেম’ নামেই তা রেকর্ড করা হয়।
মুন্সী মহাম্মদ কাসেম রবীন্দ্রনাথ ঠাকুর, কাজী নজরুল ইসলাম, রজনীকান্ত সেন, অতুলপ্রসাদ সেন প্রমুখের গান, শ্যামাসংগীত, আগমনী গান, ইসলামি গান প্রভৃতি রেকর্ড করেন। রবীন্দ্রনাথের ‘আমার মাথা নত করে দাও হে’, অতুলপ্রসাদের ‘বঁধু এমন বাদলে তুমি কোথায়’ এবং নজরুলের ‘বাগিচায় বুলবুলি তুই ফুলশাখাতে দিসনে আজি দোল’ গানগুলি রেকর্ড হলে সুধীমহলে প্রচণ্ড আলোড়নের সৃষ্টি হয়।
প্রখ্যাত নজরুলসঙ্গীত শিল্পী আঙ্গুরবালা ছিলেন কে মল্লিকের সমসাময়িক এবং নজরুল ছিলেন তার ঘনিষ্ঠ বন্ধু। কে মল্লিক এক সময় ঝরিয়ার রাজবাড়ির সভাগায়ক ছিলেন। ওই সময় কমলা ঝরিয়া তার অনুপ্রেরণায় কলকাতা আসেন এবং কণ্ঠশিল্পী হিসেবে সুখ্যাতি অর্জন করেন। 
গায়ক দরিদ্র পরিবারে জন্মগ্রহণ করেছিলেন। তার রেকর্ড থেকে গ্রামোফোন কোম্পানি প্রচুর টাকা উপার্জন করলেও তার দারিদ্র্য ঘোচে নি। শেষজীবনে তিনি নিজের গ্রামে ফিরে আসেন এবং স্থানীয় কৃষকদের সংগীত শিক্ষা দিতেন। এই জনপ্রিয় কণ্ঠশিল্পী ১৩৬৬ বঙ্গাব্দে (১৯৫৯ খ্রি.) পরলোকগমন করেন।
সুলতান সুলেমান: কোসেম

সুলতান সুলেমান: কোসেম () হল ২০১১ সালের পিরিয়ড ড্রামা মুহতেশেম ইউযিয়েল-এর একটি টেলিভিশন সিকুয়েল। ইয়িল্মায শাহিন, নিউকেত বিচাকচি ও সেভগি ইয়িল্মায রচিত এ ধারাবাহিকটিতে কোসেম সুলতানের জীবনীকে তুলে ধরা হয়েছে, একজন দাসী যিনি বন্দী হয়ে সুলতান প্রথম আহমেদের হারেমে প্রেরিত হওয়ার পর উসমানীয় সাম্রাজ্যের ইতিহাসের সবচেয়ে শক্তিশালী নারীদের একজন হয়ে উঠেছিলেন।
সিরিজের প্রথম পর্বটির চিত্রগ্রহণ গ্রিসের চিয়োস-এ ধারণ করা হয়। ২০১৫ সালের ১২ নভেম্বর স্টার টিভিতে এর সূচনা সম্প্রচারের পূর্বে ফ্রান্সের ক্যানেসে মিপকম বার্ষিক আন্তর্জাতিক টেলিভিশন উৎসবে এর কিয়দাংশ প্রদর্শিত হয়। বাংলাদেশের বেসরকারি চ্যানেল দীপ্ত টিভি ২০১৮-র ১৭ ফেব্রুয়ারি থেকে ধারাবাহিকটি বাংলা ভাষায় সম্প্রচার শুরু করে।
আনাস্তাসিয়া ("নাসিয়া" নামেও সম্বোধন করা হয়ে থাকে), এক ১৩ বছরের গ্রিক বালিকা যে টিনোস-এর এক আদর্শ আনন্দময় জীবনে অভ্যস্ত। পূর্বে, তার কোলে একটি মেষশাবকসহ আঁকা তার একটি ছবি তোপকাপি প্রাসাদে পাঠানো হয় যা সম্প্রতি রাজ্যাভিষিক্ত সুলতান আহমেদের নজরে পড়ে। সুলতান ওই চিত্রকর্মে প্রভাবিত হয়ে পড়ায় সাফিয়া সুলতান সেই মেয়েটিকে তোপকাপি প্রাসাদে নিয়ে আসার নির্দেশ দেন। প্রথমবারের মত বাস্তব সমস্যার মুখোমুখি হয়ে নাসিয়া তার অস্থির, উষ্ণ-মেজাজী ও শিশুসুলভ ব্যক্তিত্ব প্রদর্শন করতে থাকে এবং সে তার বাড়ি ফিরে যাবার প্রতিজ্ঞা করে। সে প্রাসাদে পৌছুলে আহমেদ নিয়মিত তার সাক্ষাৎ করতে লাগলো। পূর্বে ভালোবাসার অভিজ্ঞতা না থাকায় সে আহমেদের প্রেম প্রত্যাখ্যান করে, কিন্তু পরবর্তীতে বয়োবৃদ্ধির সাথে সাথে সে ভালোবাসার অর্থ আবিষ্কার করতে শুরু করে। একসময় সে আহমেদের প্রেমে পড়ে যায়, এমনকি তার জন্য নিজের জীবনও বাজি রাখে। তার সাহস ও বাহ্যিক বিশ্বস্ততার কারণে দিন দিন সে ক্ষমতাবান হয়ে উঠতে থাকে। সে তার নিজ নাম বদলে কোসেম রাখে, এবং অবশেষে অটোম্যান সাম্রাজ্যের ইতিহাসে সবচেয়ে ক্ষমতাধর সুলতানা হয়ে ওঠে।
২০১৮ শীতকালীন অলিম্পিক

২০১৮ শীতকালীন অলিম্পিক, যা ২৩তম শীতকালীন অলিম্পিক গেমস এবং সাধারণভাবে পিয়ংচ্যাঙ ২০১৮ নামে পরিচিত, একটি আন্তর্জাতিক বহু ক্রীড়া প্রতিযোগিতা। ৮ ফেব্রুয়ারি উদ্ভোধনী অনুষ্ঠানের মাধ্যমে শুরু হয়ে প্রতিযোগিতাটি ৯ - ২৫ ফেব্রুয়ারি ২০১৮ সালে দক্ষিণ কোরিয়ার পিয়ংচ্যাঙয়ে অনুষ্ঠিত হয়। এটি এশিয়া মূল ভূখণ্ডে অনুষ্ঠিত প্রথম শীতকালীন অলিম্পিক।
জুলাই ২০১১ সালে দক্ষিণ আফ্রিকার ডারবানে অনুষ্ঠিত আন্তর্জাতিক অলিম্পিক কমিটি আইওসির ১২৩ তম সেশনের পর স্বাগতিক শহরের নাম ঘোষণা করা হয়। স্বাগতিকের জন্য আবেদনকৃত অন্য প্রার্থী শহর ছিল অ্যানিসে, ফ্রান্স এবং মিউনিখ, জার্মানি। পিয়ংচ্যাঙ পূর্বের দরপত্রে ভ্যাঙ্কুবার, কানাডা ও সোচি, রাশিয়া নিকট হেরে তৃতীয় দরপত্রে বিজয়ী হয়।
পিয়ংচ্যাঙ ২০১৮ দক্ষিণ কোরিয়ায় অনুষ্ঠিত প্রথম শীতকালীন অলিম্পিক এবং দ্বিতীয় অলিম্পিক গেমস। এর পূর্বে ১৯৮৮ গ্রীষ্মকালীন অলিম্পিক সিউলে অনুষ্ঠিত হয়েছিল। সাপ্পোরো, জাপান ১৯৭২ ও নাগানো, জাপান ১৯৯৮ এর পরে পিয়ংচ্যাঙ তৃতীয় এশীয় শহর যে শীতকালীন অলিম্পিকের স্বাগতিক হওয়ার সৌভাগ্য অর্জন করে। এটি ১৯৯২ সালের পরে স্কী রিসোর্ট শহরে অনুষ্ঠিত প্রথম শীতকালীন অলিম্পিক।
দোদোমা

দোদোমা (সরকারিভাবে দোদোমা শহুরে জেলা) হল তানজানিয়ার রাজধানী ও দ্বিতীয় বৃহত্তম শহর। এটি একইসাথে দোদোমা অঞ্চলেরও রাজধানী। দোদোমার জনসংখ্যা প্রায় ৪,১০,৯৫৬ জন। সরকারিভাবে এই শহরের দু'টি প্রচলিত ভাষা হল সোয়াহিলি ও ইংরেজি।
১৯০৭ সালে তানজানিয়ার জার্মান ঔপনিবেশিকদের হাতে এই শহরের প্রতিষ্ঠা হয়। বর্তমানে সরকারিভাবে এই শহর দেশের রাজধানী হলেও দেশের সরকারের বেশিরভাগ দপ্তর পরিচালিত হয় দারুস সালাম থেকে। তবে ১৯৯৬ সালের ফেব্রুয়ারি মাস থেকে জাতীয় আইনসভা এই শহরেই বসছে।
দোদোমা দেশের মাঝামাঝি স্থানাঙ্কে, তানজানিয়ার প্রাক্তন রাজধানী দারুস সালাম থেকে ৪৮৬ কিলোমিটার পশ্চিমে, এবং পূর্বে আফ্রিকান কমিউনিটির সদরদপ্তর আরুশা থেকে ৪৪১ কিলোমিটার দক্ষিণে অবস্থিত। এর মোট আয়তন ২,৬৬৯ বর্গকিলোমিটার, যার মধ্যে ৬২৫ বর্গকিলোমিটার সম্পূর্ণ শহুরে।
দোদোমা বিশ্ববিদ্যালয় (যা ইউডোম নামে বেশি পরিচিত এবং এর ছাত্রছাত্রী প্রায় ৩৫,০০০) ও তানজানিয়ার অ্যাংলিকান চার্চের মালিকানাধীন সেন্ট জনস ইউনিভার্সিটি অব তানজানিয়া সহ বেশ কয়েকটি বিশ্ববিদ্যালয় রয়েছে। উভয় বিশ্ববিদ্যালয় ২০০৭ সালে প্রতিষ্ঠিত হয়।
দোদোমা সড়ক, রেল ও আকাশ পথে দেশের বিভিন্ন অংশের সাথে সংযুক্ত। 
শহরের একমাত্র বিমানবন্দর দোদোমা বিমানবন্দর শহরের দক্ষিণ অংশে অবস্থিত। এ বিমানবন্দরে তাঞ্জানিয়া সিভিল অ্যাভিয়েশন অথোরিটি সীমিত আকারে ছোট বিমান পরিচালনা করে। দোদোমা বিমানবন্দরে এয়ার তাঞ্জানিয়া, এরিক এয়ার ও ফ্লাইটলিং উড্ডয়ন পরিচালনা করে।
পিরপাঞ্জাল রেল সুড়ঙ্গ

পিরপাঞ্জাল রেল সুড়ঙ্গ হল ভারত এর জম্মু ও কাশ্মীর রাজ্যে অবস্থিত জম্মু -উধমপুর-শ্রীনগর-বারামুলা রেলপথের অংশ।এটি পিরপাঞ্জাল পর্বতশ্রেণকে ভেদ করে চলেগেছে।এর দৈর্ঘ্য ১১.২১৫ কিলোমিটার।এই রেল সুড়ঙ্গ বিচলেরি উপত্যকা ও কাশ্মীর উপত্যকার মধ্যে সংযোগ ঘটিয়েছে এবং কাশ্মীর উপত্যকার মানুষের জীবন যাত্রায় গতি আনবে এই রেল সুড়ঙ্গ।
এই সুড়ঙ্গটির দৈর্ঘ্য ১১.২১৫ কিলোমিটার এবং এটি সমুদ্র পৃষ্ঠ থেকে ২,১৯৪ মিটার (৭,১৯৮ ফুট)।সুড়ঙ্গটি ৮.৪০ মিটার চওড়া ও ৭.৩৯ মিটার উচু সুড়ঙ্গের মেঝে থেকে।এটি জহর সুড়ঙ্গের ৫০০ মিটার নীচ দিয়ে পিরপাঞ্জাল পর্বতকে অতিক্রম করেছে। সুড়ঙ্গে একটি রেলপথ রয়েছে এবং এর পাশে সুড়ঙ্গের মধ্যে ৩ মিটার চওড়া সড়ক পথ রয়েছে যা আপতকালিন সময়ে খুবই দরকারি।এছাড়া সুড়ঙ্গে ৬০ মিটার অন্তর অন্তর সিসিটিভি,স্মোক ডিটেক্টর ও অগ্নিনির্বাপক ব্যবস্থা রয়েছে।পিরপাঞ্জাল রেল সুড়ঙ্গটি এশিয়ার দ্বিতীয় দীর্ঘতম রেল সুড়ঙ্গ ছিল নির্মাণ কালে বর্তমানে এটি এশিয়ার চতুর্থ দীর্ঘ রেল সুড়ঙ্গ।
কাশ্মীর উপত্যকায় কাজিগুন্দের সঙ্গে বানিহালের বিচল্লি উপত্যকায় সংযোগকারী জম্মু-বারামুল্লা রেলপথের ১১.২১৫ কিলোমিটার (৭ মাইল) দীর্ঘ বানিহাল-কাজিগুন্দ সুড়ঙ্গটি উধামপুর-শ্রীনগর-বারামুলা রেল সংযোগ প্রকল্পের অংশ হিসাবে নির্মিত হয়েছে। চার বছরের মধ্যে সুড়ঙ্গ খনন সম্পন্ন করা হয়েছিল অক্টোবর ২০১১ সালে, রেলপথের সঙ্কেত ব্যবস্থা ও রেলপথ স্থাপন পরবর্তী এক বছরে সম্পন্ন হয়েছিল এবং ২৮ ডিসেম্বর ২০১২ সালে পরীক্ষামূলক রেল চলাচল শুরু হয়েছিল। এই সুড়ঙ্গটি ২৬ জুন ০১৩ সালে চালু করা হয়েছিল এবং বাণিজ্যিক ভাবে ২৭ জুন ২০১৩ সাল থেকে শুরু হয়েছিল।
গাদ্দাফি মসজিদ

গাদ্দাফি মসজিদ বা জাতীয় মসজিদ হল তানজানিয়ার সর্ববৃহৎ ও জাতীয় মসজিদ। এটি উগাণ্ডার গাদ্দাফি জাতীয় মসজিদের পরে পূর্ব আফ্রিকার দ্বিতীয় বৃহত্তম মসজিদ। মসজিদটি তানজানিয়ার রাজধানী দোদোমায় অবস্থিত।
এ মসজিদের নামকরণ করা হয় লিবিয়ার রাষ্ট্রপতি মুয়াম্মার গাদ্দাফির নাম অনুসারে, যিনি মসজিদ নির্মাণের সকল ব্যয় ওয়ার্ল্ড মুসলিম কল সোসাইটির মাধ্যমে সরবরাহ করেন। ২০১০ সালে তানজানিয়ার রাষ্ট্রপতি জাকায়া কিকবেতে মসজিদের শুভ উদ্বোধন করেন। গাদ্দাফি মসজিদে একসাথে ৩,০০০ জন মুসল্লি নামাজ আদায় করতে পারে।
গাদ্দাফি জাতীয় মসজিদ

গাদ্দাফি জাতীয় মসজিদ উগাণ্ডার রাজধানী কাম্পালার কাম্পালা হিলে অবস্থিত উগাণ্ডার জাতীয় মসজিদ। এ মসজিদ উগাণ্ডা তথা পূর্ব আফ্রিকার সর্ববৃহৎ মসজিদ। ২০০৬ সালে মসজিদের নির্মাণ কাজ সমাপ্ত হলেও আনুষ্ঠানিকভাবে এটি ২০০৭ সালে চালু করা হয়। গাদ্দাফি মসজিদে একসাথে ১৫০০০ মুসল্লি নামাজ আদায় করতে পারে। উগান্ডায় অনেক মসজিদ রয়েছে কিন্তু এটিই একমাত্র গগনচুম্বী মসজিদ।
মসজিদের নামকরণ করা হয় লিবিয়ার প্রাক্তন রাষ্ট্রপতি মুয়াম্মর গাদ্দাফির নামে। গাদ্দাফি মসজিদ লিবিয়ার পক্ষ থেকে উগান্ডার মুসলিম জনসংখ্যার জন্য উপহার স্বরুপ ছিল বলে এ নামকরণ করা হয়েছিল। এ মসজিদের এক অংশে উগান্ডা মুসলিম সুপ্রিম কাউন্সিল এর প্রধান কার্যালয় অবস্থিত।
কর্ণফুলী টানেল

কর্ণফুলী টানেল (পূর্বনাম: বঙ্গবন্ধু শেখ মুজিবুর রহমান টানেল) হলো বাংলাদেশের চট্টগ্রামের কর্ণফুলী নদীর নিচে অবস্থিত একটি সড়ক সুড়ঙ্গ। ২০২৩ সালের ২৮ অক্টোবর তৎকালীন প্রধানমন্ত্রী শেখ হাসিনা এই সুড়ঙ্গ পথটির উদ্বোধন করেন। এই সুড়ঙ্গটি চট্টগ্রাম শহরের বাংলাদেশ নেভাল একাডেমির পাশ দিয়ে শুরু হয়ে নদীর দক্ষিণ পাড়ের আনোয়ারা প্রান্তের চিটাগাং ইউরিয়া ফার্টিলাইজার লিমিটেড এবং কর্ণফুলী ফার্টিলাইজার কোম্পানি লিমিটেড কারখানার মাঝামাঝি স্থান দিয়ে গিয়ে নদীর অপর প্রান্তে পৌঁছে নদীর দুই তীরের অঞ্চলকে যুক্ত করেছে। এই সুড়ঙ্গের মধ্য দিয়ে ঢাকা-চট্টগ্রাম-কক্সবাজার মহাসড়ক যুক্ত হয়। কর্ণফুলী টানেলের দৈর্ঘ্য ৩.৩২ কিলোমিটার। এই সুড়ঙ্গটি বাংলাদেশের প্রথম সুড়ঙ্গ পথ এবং দক্ষিণ এশিয়ায় নদী তলদেশের প্রথম ও দীর্ঘতম সড়ক সুড়ঙ্গপথ। চীনা প্রতিষ্ঠান চায়না কমিউনিকেশন অ্যান্ড কনস্ট্রাকশন কোম্পানি লিমিটেড এই সুড়ঙ্গের নির্মাণ প্রকল্প বাস্তবায়ন করে। কর্ণফুলী নদীর মধ্যভাগে সুড়ঙ্গটি ১৫০ ফুট গভীরে অবস্থিত।
২০১৬ সালের ১৪ অক্টোবর বাংলাদেশের তৎকালীন প্রধানমন্ত্রী ও চীনের রাষ্ট্রপতি শি জিন পিং প্রকল্পের ভিত্তিপ্রস্তর স্থাপন করেন। শেখ হাসিনা ২০১৯ সালের ২৪ ফেব্রুয়ারি কর্ণফুলী টানেল নির্মাণের কাজ আনুষ্ঠানিকভাবে উদ্বোধন করেন। ২৮ অক্টোবর ২০২৩ সালে বাংলাদেশ প্রধানমন্ত্রী শেখ হাসিনা উদ্বোধন করেন।
২০২৩ সালের সংশোধিত বাজেটে, প্রকল্পের মেয়াদ ৩০ ডিসেম্বর ২০২৩ পর্যন্ত বাড়ানো হয়। এছাড়া, নির্মাণ ব্যয়ও ১৬৪ কোটি টাকা বৃদ্ধি করা হয়।
২০২৫ সালের ২৬ ফেব্রুয়ারি বঙ্গবন্ধু শেখ মুজিবুর রহমান টানেলের নাম পরিবর্তন করে কর্ণফুলী টানেল করে প্রজ্ঞাপন জারি করে সেতু বিভাগ।
সুড়ঙ্গ নির্মাণে ব্যয় ১০ হাজার ৬৮৯ কোটি টাকা।। ২০১৫ সালের অক্টোবর মাসে চীনের রাষ্ট্রপতি শি জিন পিং এর ঢাকা সফরে কর্ণফুলী টানেল নির্মাণে ঋণ চুক্তি স্বাক্ষর হয়। চুক্তি অনুযায়ী চীনের এক্সিম ব্যাংক ২০ বছর মেয়াদি ঋণ হিসাবে দুই শতাংশ সুদে ৫ হাজার ৯১৩ কোটি টাকা দিচ্ছে। বাকি অর্থায়ন বাংলাদেশ সরকার করছে।
কর্ণফুলী টানেলের টোল হার নির্ধারণ করা হয়েছে।
নদীর নিচের সুড়ঙ্গটির নির্মাণ কাজ করে চীনা কোম্পানি চায়না কমিউনিকেশনস কনস্ট্রাকশন কোম্পানি লিমিটেড। সুড়ঙ্গের বিভিন্ন অংশ চীনের ঝেনজিয়াংয়ে উত্পাদন করে বাংলাদেশে আনা হয়। ২০২২ সালের মধ্যে সুড়ঙ্গটির নির্মাণ কাজ শেষ হওয়ার কথা থাকলেও ২০২৩ সাল পর্যন্ত নির্মাণ কাজ অব্যাহত ছিল। টানেলের প্রতি টিউবের প্রস্থ ৩৫ ফুট এবং উচ্চতা ১৬ ফুট। এছাড়া, দুটি টিউবের মধ্যবর্তী ব্যবধান ১১ মিটার। সুড়ঙ্গটির মূল দৈর্ঘ্য ৩.৩২ কিলোমিটার। তবে এর সঙ্গে ৫.৩৫ কিলোমিটারের সংযোগ সড়ক যুক্ত।
কর্ণফুলী টানেল কর্তৃপক্ষের তথ্যমতে উদ্বোধনের পর থেকে প্রথম একবছরে দৈনিক আয়ের চেয়ে চারগুণ বেশি ব্যয় হচ্ছে। মূলত আশানুরূপ যান চলাচল না করায় আর্থিক ক্ষতির সম্মুখীন হচ্ছে টানেল কর্তৃপক্ষ।
বাংলাদেশ সেতু কর্তৃপক্ষের তথ্য অনুসারে
২০২৪ সালের ২০ অক্টোবর পর্যন্ত এই টানেল দিয়ে প্রতিদিন গড়ে তিন হাজার ৯১০টি যানবাহন চলাচল করেছে, যেখান থেকে দৈনিক গড় আয় ১০ লাখ ৩৭ হাজার টাকা, বিপরীতে দৈনিক পরিচালন ব্যয় ৩৭ লাখ ৪৭ হাজার টাকা। টানেল থেকে পর্যাপ্ত আয় না হওয়ায় এসব ব্যয় রাষ্ট্রীয় কোষাগার থেকেই প্রদান করা হচ্ছে।
গুরুদক্ষিণা (চলচ্চিত্র)

গুরু দক্ষিণা ১৯৮৭ সালে মুক্তিপ্রাপ্ত একটি ভারতীয় বাংলা চলচ্চিত্র। পরিচালক অঞ্জন চৌধুরী পরিচালিত চলচ্চিত্র এটি। এই চলচ্চিত্রে মুখ্য ভূমিকায় আছেন রঞ্জিত মল্লিক, তাপস পাল, শতাব্দী রায়, কালী বন্দ্যোপাধ্যায়, শকুন্তলা বড়ুয়া, ভবেশ কুন্ডু প্রমুখ। এই চলচ্চিত্রে সংগীত পরিচালনা করেন বাপ্পী লাহিড়ী।
শাহ ইসমাইল গাজী

শাহ ইসমাইল গাজী বাংলার একজন ইসলাম প্রচারক, যোদ্ধা ও সেনাপতি। বারবক শাহের আমলে (১৪৫৯-১৪৭৪ খ্রি) তিনি বাংলার উত্তরাঞ্চলে মুসলিম রাজ্যের বিস্তারে ও ইসলাম প্রচারে নিয়োজিত ছিলেন। একটি ফারসি পান্ডুলিপি ও বাংলার বিভিন্ন স্থানে প্রচলিত লোককাহিনীগুলির মাধ্যমে শাহ ইসমাইল গাজীর আধ্যাত্মিক গৌরবময় কীর্তি জানা যায়।
শাহ ইসমাইল গাজী মক্কায় কুরাইশ গোত্রে জন্মগ্রহণ করেন। তিনি হযরত মুহাম্মাদের বংশধর ছিলেন। সেখানেই তিনি বড় হন এবং শিক্ষক ও ধর্মপ্রচারক হন। এ উদ্দেশ্যে কয়েকজন শিষ্যকে সঙ্গে নিয়ে তিনি প্রাচ্যের উদ্দেশে যাত্রা করেন এবং শেষ পর্যন্ত লখনৌতে পৌঁছান। তখন প্রতিবছর বাংলার রাজধানী বন্যায় প্লাবিত হতো। সুলতান রুকনুদ্দীন বারবক শাহ বন্যা নিয়ন্ত্রণের উপায় বের করার জন্য তার সব প্রকৌশলী ও কারিগরকে নিয়োগ করেছিলেন। কিন্তু তার সকল প্রচেষ্টা ব্যর্থ হয়। শাহ ইসমাইল গাজী সুলতানকে রাজধানীর পার্শ্ববর্তী চুটিয়া-পুটিয়া বিলের উপর একটি সেতু নির্মাণের পরামর্শ দেন এবং শহরটিকে জলাবদ্ধতা থেকে রক্ষা করেন। এভাবে তিনি সুলতানের অনুগ্রহ লাভ করেন এবং সুলতান তাকে বিভিন্ন সীমান্তে যুদ্ধ পরিচালনার দায়িত্বে নিয়োগ করেন।
শাহ ইসমাইল গাজীকে প্রথমে বাংলার দক্ষিণ সীমান্তে উড়িষ্যার রাজা গজপতির আগ্রাসী পরিকল্পনার মোকাবিলা করার জন্য নিযুক্ত করা হয়। তিনি গজপতিকে পরাজিত করে তার কাছ থেকে সীমান্ত-ফাঁড়ি মান্দারণ দখল করে নেন। সফল এই সেনানায়ককে এরপর কামরূপের রাজা কামেশ্বরের বিরুদ্ধে পাঠানো হয়। কামেশ্বর পরাজিত হয়ে সুলতানকে করদানে বাধ্য হন। কিন্তু অল্পদিনের মধ্যেই ঘোড়াঘাট সীমান্ত-ফাঁড়ির সেনাপতি ভান্দসী রায় ইসমাইলের জনপ্রিয়তা ও খ্যাতিতে ঈর্ষান্বিত হয়ে, ইসমাইল গাজী কামরূপের রাজার সহযোগিতায় নিজের জন্য একটি স্বাধীন রাজ্য প্রতিষ্ঠার চিন্তা করছেন এই মর্মে সুলতানের কাছে মিথ্যা অভিযোগ প্রেরণ করেন। রাগান্বিত হয়ে সুলতান দরবেশের শিরশ্ছেদের আদেশ দান করেন।
৮৭৮ হিজরি/১৪৭৪ খ্রিষ্টাব্দে শাহ ইসমাইল গাজীকে হত্যা করা হয়। লোক কাহিনী মতে, তার খন্ডিত মস্তক রংপুরের পীরগঞ্জ থানার কাঁটাদুয়ার নামক স্থানে কবর দেয়া হয় এবং দেহ হুগলি জেলার মান্দারণে সমাধিস্থ করা হয়। তবে শাহ ইসমাইল গাজীর স্মৃতি বিজড়িত ছয়টি দরগাহ রয়েছে। এগুলির একটি মান্দারণে, একটি ঘোড়াঘাটে এবং চারটি রংপুর জেলার পীরগঞ্জে,পীরগাছা এর বড়দরগাহাট এ তাহার একটি অলৌকিক দরগা অবস্থিত, যার মধ্যে কাটাদুয়ার দরগাহ-টিই অধিকতর গুরুত্বপূর্ণ।
বন্যপ্রাণী (সংরক্ষণ ও নিরাপত্তা) আইন, ২০১২

বন্যপ্রাণী (সংরক্ষণ ও নিরাপত্তা) আইন, ২০১২ বাংলাদেশের বন্যপ্রাণী সংরক্ষণের ক্ষেত্রে গণপ্রজাতন্ত্রী বাংলাদেশ সরকার কর্তৃক অনুমোদিত আইন। আইনটি ১০ জুলাই, ২০১২ তারিখে রাষ্ট্রপতির সম্মতি লাভ করে। আইনটি বাংলা ভাষায় রচিত।
বন্যপ্রাণী (সংরক্ষণ ও নিরাপত্তা) আইন ২০১২ দশটি অধ্যায় এবং ৫৪টি ধারায় বিভক্ত। আইনের সাথে চারটি তফসিল যুক্ত করা হয়েছে এবং সেসব তফসিলে রক্ষিত বন্যপ্রাণী ও উদ্ভিদের প্রজাতিসমূহের বাংলা নাম, ইংরেজি নাম ও বৈজ্ঞানিক নাম দেয়া হয়েছে।
আইনের ৬ ধারা মোতাবেক এই আইনের তফসিলে উল্লেখিত বিভিন্ন প্রজাতির বন্যপ্রাণী শিকার বা বন্যপ্রাণী, মাংস, ট্রফি, অসম্পূর্ণ ট্রফি, বন্যপ্রাণীর অংশবিশেষ অথবা এসব হতে উৎপন্ন দ্রব্য দান, বিক্রয় বা কোনো প্রকারে কোনো ব্যক্তি বা প্রতিষ্ঠান বা অন্য কারো নিকট হস্তান্তর করা নিষিদ্ধ ঘোষণা করা হয়েছে।
আইনের ৪১ ধারা মোতাবেক আরও উল্লেখ রয়েছে যে, কোনো ব্যক্তি এই আইনের অধীন কোন অপরাধ সংঘটনে প্রত্যক্ষ বা পরোক্ষভাবে সহায়তা করলে বা উক্ত অপরাধ সংঘটনে প্ররোচনা প্রদান করে থাকলে এবং উক্ত সহায়তা বা প্ররোচনার ফলে অপরাধটি সংঘটিত হলে, উক্ত সহায়তাকারী বা প্ররোচনাকারী তাহার সহায়তা বা প্ররোচনা দ্বারা সংঘটিত অপরাধের জন্য নির্ধারিত দন্ডে দণ্ডিত হইবেন।
তফসিল ১ এ ১৪টি ব্যাঙ, ৯৬টি কচ্ছপ এবং সরীসৃপ, ৫৭৮টি পাখি, ১১০টি স্তন্যপায়ী, ২৫টি মাছের প্রজাতিকে সংরক্ষিত ঘোষণা করা হয়েছে।
তফসিল ২ এ ৭২টি ব্যাঙ, কচ্ছপ, সরীসৃপ এবং উভচর প্রাণী, ৪৪টি পাখি, ৩টি স্তন্যপায়ী, ২৭টি মাছ, ৩২টি প্রবাল, ১৩৭টি শামুক ঝিনুক, ২২টি কাঁকড়া ও গলদা, ৫৯টি প্রজাপতি ও মথ এবং ২৪টি কীটপতঙ্গের প্রজাতিকে সংরক্ষিত ঘোষণা করা হয়েছে।
আইনের তফসিল ৩-এ মোট ৬টি ভারমিন প্রজাতির নাম উল্লেখ আছে। সেগুলো হচ্ছে গেছো ছুঁচো, কালো ইঁদুর, নেংটি ইঁদুর, ধাড়ি ইঁদুর, বড় ইঁদুর এবং মেঠো ইঁদুর।
আইনের তফসিল ৪-এ মোট ৫৪টি উদ্ভিদকে সংরক্ষিত উদ্ভিদ (Protected plants) ঘোষণা করা হয়েছে। অর্থাৎ আইনের ৬ ধারা মোতাবেক এই ৫৪ প্রজাতির উদ্ভিদ ইচ্ছাকৃতভাবে উঠানো, উপড়ানো, ধ্বংস বা সংগ্রহ করা যাবে না।
আইনের ৩৬ ও ৩৭ ধারায় বাঘ, হাতি, চিতাবাঘ ইত্যাদি অপরাধ করলে আইনের ৩৬ ধারায় দণ্ড- সর্বনিম্ন ২ বছর, সর্বোচ্চ ৭ বছর কারাদণ্ড ও সর্বনিম্ন ১ লাখ, সর্বোচ্চ ১০ লাখ টাকা অর্থদণ্ড। একই অপরাধের পুনরাবৃত্তি ঘটালে সর্বোচ্চ ১২ বছর কারাদণ্ড ও সর্বোচ্চ ১৫ লাখ টাকা অর্থদণ্ডের বিধান রয়েছে।
সংরক্ষিত উদ্ভিদ সংক্রান্ত ৬ নং ধারা লঙ্ঘন করলে ৩৯ ধারা অনুযায়ী কোনো ব্যক্তি এক বছরের কারাদণ্ড এবং ৫০ হাজার টাকা জরিমানা বা উভয় দণ্ডে দণ্ডিত হবেন এবং পুনরায় একই অপরাধ করলে শাস্তি দ্বিগুণ হবে।